
I. CONSIDERAŢII GENERALE

1. Politica regională mod de manifestare a principiului coeziunii şi solidarităţii europene

Politicile comune ale statelor membre ale Uniunii Europene (UE), elaborate şi adoptate de către instituţiile comunitare, cu aplicabilitate pe intreg teritoriul Uniunii, răspund unui principiu fundamental al construcţiei europene, acela al solidarităţii şi coeziunii. Ca dimensiune a politicii de coeziune (cohesion policy), obiectivul politicii regionale europene este acela de a concretiza solidaritatea Uniunii prin coeziunea economică şi socială, reducând discrepanţa dintre nivelurile de dezvoltare ale diverselor regiuni. 

În anul 1986, Actul Unic European a introdus obiectivul coeziunii economice şi sociale, iar Tratatul de la Maastricht (1992) a instituţionalizat această politică, prevăzută în Tratatul CE (la art. 158-162).

Deşi este una dintre cele mai prospere zone ale lumii, Uniunea Europeană prezintă numeroase disparităţi de dezvoltare, atât ca venituri, cât şi ca potenţial. Politica regională a Uniunii Europene are drept scop reducerea decalajelor, prin transferuri de resurse de la regiunile prospere către regiunile mai puţin dezvoltate. Politica regională constituie astfel un instrument de punere în practică a solidarităţii financiare şi un puternic motor al coeziunii şi integrării economice. Coeziunea se bazează pe principiul conform căruia interesul general este acela de reducere a diferenţelor între nivelele de prosperitate ale diferitelor regiuni ale Europei
. O atenţie deosebită s-a acordat  sprijinului noilor state membre care au aderat la Uniunea Europeană în 2004 şi 2007, cu acest prilej având loc o reorganizare a politicii regionale, a susţinerii financiare a acesteia, pentru perioada 2007-2013 fiind alocate 350 miliarde euro, ceea ce reprezintă 36% din bugetul Uniunii. 

Politica regională este unul dintre obiectivele strategiei de la Lisabona pentru creştere economică şi asigurarea locurilor de muncă, urmărind: să atragă interesul investitorilor; să asigure servicii de calitate; să protejeze mediul înconjurător; să încurajeze inovaţia, spiritul antreprenorial, economia cunoaşterii, dezvoltând tehnologia informaţiei şi comunicaţiile; să creeze locuri de muncă mai numeroase şi mai bine calificate, inserând lucrătorii pe piaţa muncii şi crescând capacitatea lor de adaptare prin investiţii în capitalul uman.  


În cadrul politicii regionale, acţiunea Uniunii Europene s-a centrat pe îndeplinirea a trei mari obiective: convergenţa, competitivitatea şi cooperarea, regrupate în domeniul numit politica de coeziune. Politica de coeziune a acordat prioritate noilor state membre care vor primi în cei şapte ani 51% din sprijinul regional, fiind acordat din diferite fonduri, în funcţie de natura ajutorului şi de tipul de beneficiar. 


2. Instrumentele structurale de finanţare ale Uniunii Europene


Politica de coeziune a Uniunii Europene este finanţată prin instrumentele structurale. În termeni financiari, aceste instrumente ocupă al doilea loc ca pondere în bugetul Uniunii Europene, destinat politicilor europene. În terminologia specifică perioadei 2007-2013, „Instrumentele structurale” cuprind: Fondul European pentru Dezvoltare Regională (FEDR), Fondul Social European (FSE), cunoscut şi sub denumirea de „Fonduri structurale”, şi Fondul de Coeziune (FC).

Referitor la cadrul comunitar de reglementare a acordării fondurilor structurale, se poate preciza că Fondurile structurale au fost repartizate iniţial conform Regulamentului (CE) nr. 1260/1999 care a instituit patru tipuri de fonduri: Fondul European de Dezvoltare Regională (FEDER), Fondul Social European (FSE), Fondul European de Orientare şi Garantare Agricolă (FEOGA), Instrumentul Financiar de Orientare a Pescuitului (IFOP). 

Regulamentul nr. 1083/2006 din 11 iulie 2006, referitor la dispoziţiile generale legate de Fondul European de Dezvoltare Regională, Fondul Social European şi Fondul de Coeziune a abrogat Regulamentul din 1999. El a fost completat de Regulamentul ERDF 1080 din anul 2006, de Regulamentul ESF 2006, de Regulamentul nr. 1084 referitor la Fondul de Coeziune din 2006, de Regulamentul  nr. 1082 EGTC din 2006 şi Regulamentul nr.1828 din anul 2006.

Procedurile financiare şi cheltuielile sunt reglementate prin Regulamentul nr. 1685/2000, Comunicarea referitoare la programarea după 2006
, Comunicarea C (2002) 1942, referitoare la aplicarea „regulii n+2”. Din punct de vedere statistic, Regulamentul nr. 1059/2003 a stabilit o nomenclatură comună a unităţilor teritoriale statistice (NUTS). Gestionarea fondurilor a fost reglementată de Regulamentul nr. 438/2001.

Obiectivele regionalizate au fost reglementate astfel: Obiectivul 1 prin Decizia 1999/502/CE din 1 iulie 1999, care a stabilit lista regiunilor care intră sub incidenţa Obiectivului 1 pe perioada 2000-2006; Obiectivul 2 prin Decizia 1999/503/CE, care a stabilit plafonul populaţiei pe stat membru pentru acest obiectiv.


Fiecare instrument structural are o destinaţie specifică:

Fondul European pentru Dezvoltare Regională (FEDR)

FEDR sprijină investiţii în diferite domenii, astfel:

• Investiţii în diferite tipuri de infrastructură, dezvoltarea de facilităţi de producţie şi prelucrare, structuri instituţionale pentru noi afaceri, dezvoltarea turismului, regenerare urbană, unităţi medicale, unităţi de învăţământ, îmbunătăţirea calităţii mediului, precum şi dezvoltarea reţelelor locale şi regionale de transport şi a mijloacelor de transport în comun, etc.

• Investiţii de tip sprijin financiar şi consultanţă pentru IMM-uri, dezvoltarea de servicii pentru afaceri, cercetare şi dezvoltare, iniţiative de transfer tehnologic, crearea capacităţilor pentru comunităţile locale, etc.

FEDR sprijină, de asemenea, investiţii în contextul iniţiativelor speciale de cooperare transfrontalieră, transnaţională şi inter-regională în cadrul Obiectivului „Cooperare Teritorială Europeană”.

Fondul Social European (FSE)

FSE sprijină o gamă largă de investiţii în dezvoltarea resurselor umane şi formare în conformitate cu Strategia Europeană de Ocupare a Forţei de Muncă, care vizează:

• Integrarea în muncă a şomerilor prin formare profesională şi diverse măsuri privind piaţa de muncă;

• Sprijinirea întreprinzătorilor şi măsuri de îmbunătăţire a abilităţilor şi productivităţii persoanelor angajate;

• Implementarea de acţiuni care să vizeze incluziunea socială a persoanelor din grupurile dezavantajate;

• Îmbunătăţirea sistemelor de învăţământ, inclusiv a învăţământului profesional şi tehnic.

Fondul de Coeziune (FC)

Fondul de Coeziune contribuie la realizarea proiectelor mari de infrastructură cum ar fi construcţia şi modernizarea coridoarelor transeuropene de transport (TEN-T) şi investiţiile majore în infrastructura de mediu (apă, canalizare, deşeuri etc). Fondul de Coeziune este disponibil pentru statele membre cu un nivel al VNB, Venitul Naţional Brut, măsurat la Paritatea Puterii de Cumpărare, mai mic de 90% din nivelul mediu al Uniunii Europene.


Fonduri complementare

În unele situaţii, investiţiile din instrumentele structurale sunt completate de fondurile Politicii Agricole Comune a Uniunii Europene şi cele ale Politicii Comune de Pescuit:
Fondul European Agricol pentru Dezvoltare Rurală (FEADR)

FEADR are ca scop creşterea competitivităţii în sectorul agricol, dezvoltarea mediului rural şi îmbunătăţirea calităţii vieţii în zonele rurale prin promovarea diversificării activităţilor economice şi prin acţiuni specifice destinate protecţiei mediului înconjurător. De asemenea, prin proiecte de tip LEADER, FEADR finanţează şi implementarea strategiilor de dezvoltare ale grupurilor locale de acţiune din zonele rurale şi a abordărilor experimentale (proiecte pilot) privind dezvoltarea rurală.
Fondul European pentru Pescuit (FEP)

FEP sprijină investiţiile pentru dezvoltarea resurselor acvatice vii, modernizarea ambarcaţiunilor de pescuit şi îmbunătăţirea prelucrării şi comercializării produselor piscicole. De asemenea, FEP sprijină şi implementarea strategiilor pentru promovarea dezvoltării durabile a zonelor de coastă. 

Principiile generale de funcţionare a fondurilor structurale sunt: programarea, parteneriatul, adiţionalitatea sau co-finanţarea, acordarea sprijinului european în raport cu subvenţionarea naţională, principiul gestionării, supravegherii şi evaluării utilizării, principiul plăţii şi controlului financiar.

Reformele fondurilor structurale din 1988, 1993 şi 1999 a avut ca principiu esenţial programarea, acordarea fondurilor pe baza unor programe plurianuale de dezvoltare, a unui proces de decizie bazat pe parteneriat şi pe punerea în aplicare a acţiunilor prin intermediul unor proiecte publice sau private. Conform Regulamentului general, perioada în care s-au desfăşurat programele a fost de şapte ani (2000-2006), cu evaluări la jumătatea termenului (2003).

La începutul acestor acţiuni, statele membre au prezentat priorităţile naţionale şi regionale, descrierea precisă a situaţiei regiunilor (disparităţi, potenţial de dezvoltare, prezentarea strategiei pentru atingerea obiectivelor fixate, formele de participare a fondurilor).

Statele membre au prezentat Comisiei documentele de programare, conforme reglementărilor europene, sub forma:

· Cadrului Comunitar de Sprijin (CCA), transformat în Programe Operaţionale, care conţine strategia şi priorităţile de acţiune pe baza fondurilor europene şi ale statului membru, obiectivele specifice, utilizarea fondurilor şi a altor resurse financiare;

· Documentelor Unice de Programare (DOCUP), prezentate într-un singur document aprobat de Comisie (Cadrul Comunitar de sprijin şi programul operaţional), program integrat pe regiune, pe axe prioritare, pe o descriere succintă a măsurilor vizate, un plan de finanţare indicativ.

Comisia Europeană a negociat cu fiecare stat membru pe baza documentelor de programare şi a stabilit repartizarea fondurilor.

Noile reglementări au subliniat necesitatea unei abordări menite a stimula parteneriatul între autorităţile regionale şi locale, partenerii economici şi sociali, în toate stadiile, încă de la aprobarea planului de dezvoltare.


Conform principiului adiţionalităţii sau al co-finanţării, sprijinului financiar european trebuie să îi fie adăugat sprijinul naţional. Statele membre trebuie să menţină, pentru fiecare obiectiv, sumele acordate, cel puţin la nivelul perioadei precedente. Controlul adiţionalităţii se realizează de către Comisia Europeană, care deţine informaţiile necesare încă de la adoptarea programelor, prin evaluarea de la jumătatea etapei şi datele obţinute la sfârşitul realizării programelor. Instrumentele structurale ale Uniunii Europene sunt co-finanţate în principal din resursele publice ale statului membru, însă în multe domenii este necesară şi contribuţia financiară privată, care în aceste cazuri este încurajată. În cadrul Obiectivului Convergenţă, rata maximă a contribuţiei comunitare este la nivelul unui program operaţional de 85%, atât pentru Fondurile Structurale (FEDR, FSE), cât şi pentru Fondul de Coeziune. Ratele maxime de intervenţie publică la nivel de proiect (pentru totalul contribuţiei publice din fonduri naţionale şi/sau comunitare) se stabilesc pentru fiecare categorie de intervenţii/ tip de proiecte în parte şi sunt mai reduse în cazul investiţiilor care generează venituri şi a investiţiilor realizate de companiile private, în principal datorită aplicării regulilor de ajutor de stat.


Conform principiului gestionării, supravegherii şi evaluării, statele membre au desemnat o autoritate de gestionare pentru fiecare program care răspunde de gestionarea şi eficacitatea programului. Ea centralizează datele statistice şi financiare, elaborează şi trimite Comisiei rapoarte anexate de executare şi organizare a evaluării la jumătatea termenului.

Comitetele de supraveghere sunt puse în funcţiune de statele membre şi intră în responsabilitatea acestora. Ele sunt prezidate de un reprezentant al autorităţii de gestionare şi asigură eficienţa şi calitatea acţiunilor structurale.

Şi în prezent sunt menţinute cele trei tipuri de evaluări: ex-ante, la jumătate de parcurs şi ex-post. Pentru fiecare evaluare se precizează factorul responsabil. De evaluarea ex-ante este responsabil statul membru, iar pentru evaluarea la jumătate de parcurs răspunde autoritatea de gestionare, în colaborare cu Comisia Europeană care o girează.

Evaluarea ex-post intră în responsabilitate Comisiei Europene, făcându-se în colaborare cu statul membru şi autoritatea de gestionare. Rapoartele de evaluare trebuie puse la dispoziţia publicului.

Referitor la plata şi controlul financiar al acordării fondurilor europene, statele membre şi Comisia încheie un contract financiar prin care Comisia se angajează să verse sumele angajate anual pe baza documentelor de programare adoptate.

Fiecare stat membru desemnează pentru fiecare program o autoritate de plată care va fi intermediarul între beneficiarii finali şi Comisie. Autoritatea de plată supraveghează evoluţia şi conformitatea cu regulile comunitare, în colaborare cu autoritatea de gestionare. Transferul efectiv al fondurilor comunitare către statele membre se realizează deplin când Comisia rambursează cheltuielile beneficiarilor finali, vizate de autorităţile de plată.

Descentralizarea crescută a gestionării programelor implică îmbunătăţirea dispozitivelor de control care sunt de resortul statelor membre. Comisia Europeană verifică eficacitatea sistemelor, iar 5% din cheltuielile unui program trebuie să facă obiectul verificărilor detaliate (prin mijloace variate, exemplu control la faţa locului sau audit financiar). 
În legătură cu participarea financiară a fondurilor se poate menţiona că acestea intervin, în principal, sub forma unui sprijin nerambursabil sau ca ajutor direct şi într-o oarecare măsură ca sprijin rambursabil, bonificaţie de interes, garanţie, participare, participare la capital de risc. 

Există plafoane de participare a fondurilor, astfel: pentru regiunile eligibile pentru Obiectivul 1 – maximum 75% din costul total, iar ca regulă generală, 50% cel puţin din cheltuielile publice. Rata participării comunitare poate să fie ridicată la 80% pentru regiunile aflate într-un stat membru căruia i se acordă Fonduri de coeziune (Grecia, Spania, Irlanda şi Portugalia) şi 85% pentru toate regiunile ultra periferice sau insulele mici greceşti.

Pentru regiunile eligibile pentru Obiectivul 2 şi 3, participarea fondurilor poate fi de maximum 50% din costul total şi, ca regulă generală, 25% din cheltuielile publice.

În funcţie de eligibilitatea obiectivelor şi de situaţia economică şi geografică a regiunilor, Regulamentul pentru participarea fondurilor are plafoane diferite, în situaţii în care se re realizează investiţii în întreprinderi sau infrastructură.

Rapoartele Comisiei sunt elaborate la data de 1 noiembrie a fiecărui an şi sunt prezentate Parlamentului European, Consiliului, Comitetului economic şi social şi Comitetului regiunilor.

Comisia Europeană prezintă la trei ani un raport referitor la progresele realizate în domeniul coeziunii economice şi sociale, cu referire la intervenţia prin fonduri structurale.

În perioada 2000-2006, cadrul general de abordare a politicii regionale a fost determinat de reforma politicii structurale. În acest context, au fost elaborate Orientările pentru programele realizate în această perioadă, axate pe cele trei obiective prioritare (Obiectivele 1, 2 şi 3), pe Iniţiativele comunitare (INTERREG III 2000-2006, INTERREG III C, EQUAL, LEADER+, URBAN II), pe acţiunile destinate zonelor specifice (susţinerea dezvoltării rurale în cadrul Fondului European de Orientare şi Garantare Agricolă FEOGA); pe acţiunile comunitare în favoarea regiunilor limitrofe ţărilor candidate, a zonelor de coastă etc.).

Politica regională desfăşurată în această perioadă a fost susţinută financiar prin fonduri structurale (FEDER, Fondul Social European şi Instrumentul financiar de orientare a pescuitului). Un rol deosebit l-a avut susţinerea programelor prin Fondul de coeziune şi prin Banca Europeană de Investiţii (BEI). 

Pentru perioada 2000-2006, fondurile structurale au avut un nivel de 195 miliarde euro, în afara Fondului de coeziune, fiind repartizate pe obiective prioritare (69,7% pentru obiectivul 1; 11,5% pentru obiectivul 2; 12,3% pentru obiectivul 3; 0,5% pentru IFOP; 5,35% pentru Iniţiativele comunitare; 0,65% pentru acţiuni inovante).

Participarea fondurilor structurale a fost diferită, în funcţie de domeniul de intervenţie: FEDER a participat la finanţarea Obiectivelor 1, 2, a Iniţiativelor INTERREG III, URBAN II şi acţiunilor inovante. FSE a participat la finanţarea Obiectivului 1, 2 şi 3; a Iniţiativei EQUAL şi a acţiunilor inovante. FEOGA, secţiunea „orientare”, a participat la finanţarea Obiectivului 1 şi a Iniţiativei LEADER +. IFOP a participat la finanţarea Obiectivului 1 şi a acţiunilor inovante.

Al 17-lea Raport anual referitor la modul de utilizare al fondurilor structurale
 a urmărit toate domeniile referitoare la fondurile structurale, care precizează că intervenţiile acestora (FEDER, FSE, FEOGA şi IFOP) trebuie să fie însoţite de acţiuni de publicitate menite a informa potenţialii beneficiari şi opinia publică asupra rolului Uniunii Europene în acest domeniu. Astfel, Cadrele Comunitare, programele operaţionale, documentele unice de programare (DOCUP) şi programele de iniţiativă comunitară (PIC) trebuie să prevadă acţiunile de informare şi publicitate necesare, organizate de autorităţile de gestionare. Publicitatea legată de utilizarea fondurilor structurale este reglementată de Regulamentul nr. 1159/2000.

Pentru perioada 2007-2013, cadrul general de desfăşurare a politicii regionale a fost precizat în: dispoziţiile referitoare la modul de utilizare a FEDER-FSE-Fondului de coeziune (2007-2013), conform prevederilor elaborate de Grupul European de Cooperare Teritorială (GECT), înfiinţat conform Regulamentului CE nr. 1082/2006
, Acordului interinstituţional şi Cadrului financiar (2007-2013). 

Recent, Comisia a susţinut introducerea acţiunilor inovatoare în cadrul FEDER pe teme referitoare la economia regională, bazată pe cunoaştere şi inovaţie tehnologică; la eEurope/regio, care se referă la societatea informaţiei în serviciul dezvoltării regionale
; la identitatea regională şi dezvoltarea rurală.

În domeniul politicii agricole comune (PAC), fondurile structurale intervin conform Orientărilor strategice pentru dezvoltarea rurală 2007-2013, stabilite prin Decizia Consiliului din 20 februarie 2006 şi a Regulamentului nr. 1698/2006 referitor la susţinerea dezvoltării rurale (FEADER), care a creat un instrument unic de finanţare.

Regiunile rurale reprezintă 92% din teritoriul UE, 19% din populaţie, iar aceste regiuni produc 45% din valoarea adăugată la nivelul UE şi acoperă 53% din forţa de muncă. Nivelul de trai în aceste regiuni este sub media europeană. Aceste zone se confruntă cu mari provocări legate de creşterea economică, forţa de muncă şi dezvoltarea durabilă.

În perioada următoare, Fondul pentru Dezvoltare Rurală se va focaliza asupra acestor obiective, conform principiilor dezvoltării durabile şi Programului de acţiune Lisabona. În acest context, intervenţiile sectoriale şi teritoriale sunt necesare pentru a răspunde acestor provocări.

Cei doi piloni ai Politicii Agricole Comune (politicile de piaţă şi dezvoltarea rurală) susţin zonele rurale ale Europei, sporind competitivitatea, consolidând dezvoltarea durabilă, valorificând oportunităţile de utilizare a forţei de muncă şi creştere economică.

În perioada 2007-2013, politica de dezvoltare rurală va fi centrată pe trei domenii fundamentale: economia agroalimentară, mediu şi populaţia rurală. Programele viitoare se vor articula pe patru axe: competitivitatea produselor alimentare şi silviculturii; gestionarea spaţiului şi mediului; calitatea vieţii şi diversificarea economiei rurale; axa Leader prin care se urmăreşte introducerea guvernării inovante prin strategii locale. Axa 1 include restructurarea şi modernizarea agriculturii prin facilitarea inovaţiei şi accesul la cercetare şi dezvoltare (R&D).

În domeniul politicii de coeziune, Comunicarea Comisiei Europene intitulată „Politica de coeziune: a investi în economia reală”
 a subliniat nevoia investiţiilor publice la nivel regional şi local, cu scopul de a sprijini persoanele care au fost afectate de criza economică şi de a susţine finanţarea întreprinderilor mici şi mijlocii (PME). Un rol deosebit va reveni investiţiilor în cercetare şi inovaţie, vizând, în principal, aceste întreprinderi.

Realizarea convergenţei, a creşterii şi restructurării regiunilor va rămâne un obiectiv esenţial, iar al 5-lea Raport referitor la coeziunea economică şi socială a stabilit un clasament al regiunilor şi a analizat factorii de convergenţă a regiunilor
.

În zona urbană, orientările strategice comunicate pentru perioada 2007-2013, referitoare la investiţiile destinate dezvoltării urbane, au vizat obiective legate de realizarea unor parteneriate pentru creştere şi locuri de muncă incluse în programul de coeziune.

Comunicarea Comisiei Europene intitulată
 „Regiunile, actori ai schimbării economice”, din 8 noiembrie 2006, a stabilit principalele coordonate ale dezvoltării regiunilor pentru perioada 2007- 2013.

Comisia a prevăzut recentrarea celor două instrumente existente ale politicii regionale europene: cooperarea interregională şi programul de dezvoltare urbană. Aceste instrumente vor permite susţinerea modernizării economice şi creşterii competitivităţii, în acord cu obiectivele agendei Lisabona. Această iniţiativă va avea un buget de 375 milioane euro.

Reţelele de regiuni şi oraşe vor participa la acţiuni cofinanţate prin intermediul Fondului European de Dezvoltare Regională (FEDER), FSE şi Fondul de coeziune
.

Comisia Europeană va iniţia experimentarea unor acţiuni noi şi va difuza cele mai bune experienţe în cadrul unor conferinţe anuale.

Aceste acţiuni vor realiza un raport clar între convergenţa economică regională şi modernizarea economică (regiunile mai puţin dezvoltate vor orienta 60% din investiţii către modernizare, iar regiunile dezvoltate vor aloca 75% din investiţii în acest scop).

Programele vor fi gestionate descentralizat, respectând principiul subsidiarităţii.

Vor fi iniţiate proiecte pilot care vor dezvolta noi idei, fiind corelate cu programele de politică regională finanţate prin FEDER – prin crearea unor „pasarele în dublu sens”.

Un obiectiv esenţial al acestor acţiuni de modernizare economică va fi încurajarea inovaţiei, spiritului întreprinzător, economiei cunoaşterii, sprijinind cercetarea, eco-inovaţia şi noile tehnologii de informare şi comunicare.

Pentru perioada 2007-2013 au fost elaborate noi reguli financiare pentru noile serii de programe în valoare de 975 miliarde euro.

Noile reguli vor permite facilitarea accesului, mai ales pentru organizaţiile nonguvernamentale, micile întreprinderi şi, pentru prima dată, vor putea fi acordate subvenţii comunitare cercetătorilor, cu titlu individual
. În acest sens, va fi îmbunătăţit sistemul de informare referitoare la accesarea şi utilizarea fondurilor
 pe o pagină internet dedicată sistemului de transparenţă financiară
.

3. Susţinerea activităţilor de cercetare şi inovaţie prin fonduri structurale

Domeniul cercetării şi inovaţiei prezintă un interes deosebit pentru politica regională europeană întrucât el contribuie la accelerarea creşterii economice şi la evoluţia, atât cantitativă, cât şi calitativă, a forţei de muncă la nivel european. Comunicarea Comisiei Europene intitulată „Regiuni europene competitive prin promovarea cercetării şi inovaţiei”
, a subliniat rolul deosebit al economiei cunoaşterii prin cercetare, dezvoltare tehnologică şi inovaţie.

La nivel comunitar, Uniunea Europeană dispune de trei instrumente de finanţare a activităţii de cercetare şi inovaţie: politica de coeziune, finanţată prin fondurile structurale şi de coeziune; Programul-cadru de cercetare şi Programul-cadru pentru competitivitate şi inovaţie.

În documentul european menţionat se face referire la necesitatea realizării unei sinergii a acţiunii acestor instrumente financiare de finanţare a politicilor europene de cercetare, inovaţie şi coeziune. Această sinergie reprezintă o abordare de ordin strategic care va trebui să fie pusă în practică de autorităţile naţionale şi regionale. Conform documentului, cercetarea şi inovaţia sunt esenţiale în rezolvarea marilor probleme cu care se confruntă UE, în validarea modelului comunitar bazat pe creştere economică, responsabilitate socială şi dezvoltare durabilă.

În acest context, va trebui să crească nivelul competitivităţii, competenţei lucrătorilor şi a capacităţii acestora de a se adapta schimbărilor. Documentul subliniază că, pentru a intensifica activitatea de cercetare şi inovaţie, este foarte important a investi în capitalul uman. 

În acest sens, se poate constata că, în economia mondială, a fi competitiv înseamnă capacitatea de a crea bunuri şi servicii cu valoare adăugată mare şi aceasta nu este posibilă decât prin integrarea rezultatelor cercetării şi inovaţiei.

După derularea programelor, experienţa a arătat că acţiunile cele mai eficiente în favoarea inovaţiei s-au desfăşurat la nivel regional, prin stabilirea unor parteneriate între diferiţi actori, atât din sectorul public, cât şi din cel privat.

Formarea unor poli regionali de cercetare a constituit de multe ori o soluţie de promovare a cercetării, dezvoltării tehnologice şi a inovaţiei. Un rol reosebit l-a avut aptitudinea conducătorilor regionali, a şefilor de companii, de a transforma cunoştinţele, calificarea şi competenţele în avantaje pe piaţa concurenţială. Capacitatea de a absorbi şi de a dezvolta cunoştinţe şi tehnologii variază de la o regiune la alta, determinând perspective de creştere şi risc diferite.

Documentul precizează că, în perioada 2007-2013, priorităţile acţiunii comune sau complementare ale politicilor de cercetare, inovaţiei şi coeziunii vor fi următoarele:

· constituirea Spaţiului European de Cercetare (EER), prin creşterea capacităţii de cercetare şi dezvoltare (R&D), prin promovarea excelenţei europene şi reducerea disparităţilor structurale;

· îmbunătăţirea rezultatelor în domeniul cercetării, dezvoltării şi inovaţiei (RDI), promovând un mediu economic sănătos care să faciliteze accesul la capitalul de risc, prin dezvoltarea unor poli de inovaţie, prin dezvoltarea capitalului uman, a transferului de tehnologie pe lângă universităţi şi centre de cercetare. Acestea ar trebui să colaboreze cu întreprinderi mici şi mijlocii locale, creându-se astfel reţele regionale de cercetare şi inovaţie;

· creşterea competitivităţii întreprinderilor şi regiunilor europene care pot fi sprijinite prin intermediul unor reţele de asistenţă a întreprinderilor;
· consolidarea coeziunii economice şi sociale a Uniunii lărgite, favorizând dezvoltarea armonioasă, echilibrată şi durabilă a Comunităţii; 

· promovarea strategiilor naţionale, regionale şi interregionale în domeniul inovaţiei.

În document se subliniază că, pentru a realiza sinergia, o utilizare coordonată, între politicile de cercetare şi cele de coeziune, este necesar a înţelege specificul fiecăreia dintre ele. Politicile de cercetare, inovaţie şi coeziune au, totuşi, un obiectiv comun, acela de a crea locuri de muncă şi creştere economică, dar ele realizează acest obiectiv comun prin mijloace diferite. 

În perioada 2007-2013, statele membre vor aloca între 60-75% din resurse investiţiilor legate de strategiile de la Lisabona, mai ales în domeniile cercetare, dezvoltare, tehnologie şi inovaţie (RDTI). Acţiunea sinergetică a acestor politici va lua în considerare faptul că în Tratat, cele trei politici au baze juridice diferite, dar au aceeaşi finalitate globală (creşterea economică şi folosirea forţei de muncă).

Politica de cercetare a UE este centrată pe promovarea excelenţei, mai ales la nivel internaţional, în timp ce politica în domeniul inovaţiei are ca obiect transformarea cunoaşterii în valoare economică şi găsirea unor soluţii noi la nevoile reale ale societăţii. Inovaţiile funcţionale şi organizaţionale influenţează structurile, modul lor de funcţionare şi interconexiunea diferitelor nivele ale societăţii.

Politica de coeziune, conform Strategiei de la Lisabona, este interesată în promovarea excelenţei regionale şi în regiunile mai puţin dezvoltate, care nu dispun de resursele necesare pentru a dezvolta cercetarea.

Politica de cercetare dezvoltare, tehnologie şi inovaţie (RDTI) vizează teme de cercetare specifice, în timp ce politica de coeziune vizează zone geografice specifice, implicând o abordare integratoare.

Metodele utilizate sunt, de asemenea, diferite: al 7-lea Program-cadru de cercetare are la bază un cadru concurenţial, pe bază de propuneri de programe la nivel european, câştigând cele cu nivel deosebit de performanţă(excelenţă), fiind similar desfăşurării Programului-cadru pentru competitivitate şi inovaţie. Instrumentele financiare funcţionează pe baza unei cereri deschise de finanţare care este de competenţa Fondului european de investiţii (FEI) şi a Comisiei.

Programele politicii de coeziune se realizează prin gestionare partajată între UE şi statele membre, corespunzător unei guvernări pe nivele multiple. Procesul de selecţie ţine cont de realizarea unor parteneriate regionale.

În perioada 2007-2013, Comisia Europeană a studiat posibilităţile de combinare a celor trei politici comunitare şi de creare a unor pasarele între cele cinci instrumente asociate acestor politici: al 7-lea Program-cadru al RDTI – 7ePC, Programul-cadru pentru competitivitate şi inovaţie şi instrumentele politicii de coeziune (fondurile structurale FEDER, FSE, FEADER). 

În perioada 2007-2013, posibilităţile de utilizare coordonată a acestor instrumente vor fi foarte importante, statele membre creând o rezervă de 45 miliarde euro pentru finanţarea politicii de coeziune cu scopul realizării unor investiţii în cercetare, dezvoltare, inovaţie şi în capitalul uman (triplu faţă de perioada 2000-2006).

Regiunile vor elabora strategii de susţinere coerentă a cercetării, dezvoltării tehnologice şi inovaţiei, crescând nivelul investiţiilor şi proiectelor proprii.

Conform Regulamentului nr. 1083/2006, nu este posibil a se combina două surse comunitare diferite pentru finanţarea aceloraşi costuri (art. 54), dar pot fi utilizate fonduri structurale şi alte fonduri pentru programe de cercetare şi inovaţie, cu condiţia ca acestea să intre în criteriile de eligibilitate ale sursei respective.

Sinergia, utilizare coordonată a acestor fonduri, nu se reduce doar la finanţarea complementară a proiectelor, ci poate duce la crearea şi dezvoltarea unor capacităţi de cercetare şi inovaţie.

O formă de manifestare a acestei sinergii este schimbul de cunoştinţe sprijinit prin surse comunitare, susţinerea inovaţiei în domeniul social sau a unor activităţi prospective.

Transferul de bune practici este esenţial şi se poate realiza prin parteneriate interregionale.

În politica de coeziune, în cadrul iniţiativei intitulate „Regiunile – actori ai schimbărilor economice”, un loc central a fost acordat acţiunilor inovante şi programelor transnaţionale, mai ales în programele operaţionale finanţate din  Fondul Social European. De cealaltă parte, al 7-lea Program-cadru de cercetare va cuprinde activităţi speciale, cu caracter regional, precum regiunile cunoaşterii, valorificarea potenţialului de cercetare local şi activităţi ERA-NET.

Programul-cadru pentru competitivitate şi inovaţie oferă posobilităţi de organizare a unor schimburi de cunoştinţe şi bune practici, mai ales în domeniul inovaţiei. În cel de-al 7-lea Program-cadru pot fi incluse, de asemenea, acţiuni prin programul specific „Capacităţi”.

Raportul din primăvara anului 2009 a prezentat realizările la nivel naţional şi regional în ceea ce priveşte utilizarea coordonată a instrumentelor comunitare, evidenţiind bunele practici în domeniu. Pentru a favoriza complementaritatea finanţării prin instrumente comunitare, naţionale şi regionale, Comisia Europeană furnizează regulat informaţii autorităţilor naţionale/regionale despre al 7-lea Program-cadru şi Programul-cadru pentru competitivitate şi inovaţie. Serviciul comunitar de informare referitoare la Cercetare şi Dezvoltare (CORDIS) al Comisiei Europene
 oferă informaţii asupra proiectelor aprobate şi desfăşurate, organizate tematic.

Pentru România, informaţiile sunt oferite de Autoritatea Naţională pentru Cercetare Ştiinţifică
 şi site-ul Ministerului Educaţiei, Cercetării, Tineretului şi Sportului.

Comisia a elaborat un Ghid practic al oportunităţilor financiare UE pentru cercetăre şi inovaţie
, abordând problemele din perspective diferite,  fie din perspectiva unei instituţii de cercetare, fie din perspectiva unei mici întreprinderi locale care solicită finanţare.
Conform precizărilor din ghid, activităţile de cercetare şi inovaţie pot fi finanţate prin trei fonduri principale: FEDER, care susţin competitivitatea economică a regiunilor prin promovarea inovaţiei şi a valorilor societăţii cunoaşterii, cooperarea interregională şi transnaţională; Fondul de coeziune, destinat regiunilor mai puţin dezvoltate care nu este, de fapt, un fond structural, dar care este integrat fondului FEDER în susţinerea reţelelor de transport şi mediu a noilor forme de energie; Fondul Social European, care susţine competitivitatea forţei de muncă prin investiţii în resurse umane pentru dezvoltarea competenţelor şi calificărilor profesionale, pentru difuzarea noilor tehnologii, formarea online, pentru promovarea inovaţiei.

Documentul reaminteşte că cele trei fonduri susţin trei obiective: convergenţa; competitivitatea regională şi forţa de muncă; cooperarea teritorială europeană. Scopul obiectivului convergenţă este acela de a promova condiţiile de creştere şi factorii care duc la realizarea unei convergenţe reale a statelor membre UE. Obiectivul competitivitate regională şi forţă de muncă a vizat întărirea competitivităţii, atractivităţii forţei de muncă, prin programele care ajută regiunile să anticipeze şi să promoveze schimbările economice, prin promovarea inovaţiei, a societăţii cunoaşterii, a protecţiei mediului şi a spiritului antreprenorial şi prin măsuri de adaptare a forţei de muncă la aceste schimbări.

Obiectivul cooperării teritoriale antrenează statele membre la cooperare transfrontalieră prin iniţiative locale şi regionale comune, la cooperare transnaţională şi interregională, precum şi la organizarea unor schimburi de experienţă în domeniul cercetării. Acest obiectiv a valorificat experienţa Iniţiativei comunitare INTERREG, URBACT.

În perioada 2007-2013, Uniunea Europeană va acorda politicii regionale şi de coeziune în jur de 86 miliarde euro, ceea ce înseamnă 25% din totalul bugetului său. Din această sumă:

 -  50 miliarde euro vor fi destinate cercetării, dezvoltării şi inovaţiei (RDI), din care 10,2 miliarde pentru infrastructuri şi centre de competenţă; 9 miliarde euro pentru investiţii în întreprinderile legate direct de cercetare; 5,8 miliarde euro pentru activităţile RDT din centrele de cercetare; 5,7 miliarde pentru asistenţă RDT în întreprinderi mici şi mijlocii; 5,6 miliarde euro pentru transfer de tehnologie şi îmbunătăţirea cooperării reţelelor de cercetare; 4,9 miliarde euro pentru dezvoltarea potenţialului uman în domeniul cercetării şi inovaţiei; 2,6 miliarde euro pentru asistenţa PME în promovarea produselor şi procedeelor industriale care protejează mediul;

- 8,3 miliarde euro pentru spiritul antreprenorial, din care 5,2 miliarde pentru servicii de sprijin avansat şi 3,2 miliarde pentru sprijinirea muncii independente şi creării întreprinderilor;

- 13,2 miliarde euro pentru tehnologii inovante de informaţii şi comunicaţii, din care 5,2 miliarde vor fi destinate cetăţenilor (prin servicii şi aplicaţii de accces online la servicii de sănătate, administraţie, educaţie, gestionarea circulaţiei etc.) şi 2,1 miliarde pentru servicii şi aplicaţii destinate întreprinderilor mici şi mijlocii (ecomerţ, educaţie, formare, reţele de colaborare etc.);

- 14,5 miliarde euro pentru capitalul uman, din care 9,7 miliarde euro pentru dezvoltarea sistemelor de formare profesională şi elaborarea strategiilor, pentru promovarea spiritului de întreprindere; 2,8 miliarde pentru dezvoltarea serviciilor speciale destinate forţei de muncă, relaţiilor acesteia cu procesul restructurării şi dezvoltării; 1,9 miliarde pentru conceperea şi difuzarea mijloacelor inovante şi mai productive de organizare a muncii
.

Din bugetul destinat cooperării teritoriale, 27% (mai mult de 2 miliarde euro) sunt afectate activităţilor de cercetare şi inovare.

În concluzie, se poate remarca faptul că UE a pus în practică politici complementare pentru susţinerea cercetării, inovaţiei şi spiritului antreprenorial în regiunile Europei şi statelor membre. O condiţie esenţială este crearea unui nucleu al excelenţei în domeniul cercetării şi inovaţiei în Europa.

Politica de coeziune poate consolida capacităţile de cercetare şi inovaţie, inovaţia în domeniul social, cooperarea transnaţională şi interregională, schimburile de experienţă. Politica de coeziune are ca obiectiv, prin finanţarea din fonduri structurale, consolidarea coeziunii economice şi sociale, prin ajustări structurale ale economiilor regionale. În acest scop, un element fundamental al realizării acestor obiective este creşterea competitivităţii şi inovaţiei, ceea ce demonstrează că activitatea de cercetare şi inovaţie nu este un scop în sine, ci un mijloc de a aduce creştere economică şi bunăstare
. Proiectele de coeziune sunt realizate şi controlate de autorităţile de gestionare, fiind legate de nevoile specifice de modernizare ale regiunilor. Autorităţile regionale şi locale susţin experimentarea unor abordări inovante şi schimbul de experienţă în domeniul administraţiei, organizaţiilor şi întreprinderilor. Programele favorizează colaborarea dintre diferite eşaloane ale statului, între actorii publici şi cei privaţi, între organizaţiile guvernamentale şi cele nonguvernamentale.

II. Modul de alocare a fondurilor europene în perioada 2007-2013

Bugetul Uniunii Europene se proiectează de către Comisia Europeană pentru o perioadă de 7 ani, denumită şi „perspectivă financiară“ şi se alocă pentru finanţarea unor politici comunitare, cele mai mari sume mergând la politica agricolă comună şi politica de coeziune – politica europeană regională. 

Alocarea Fondurilor Europene se face de către Comisia Europeană pentru a-şi finanţa politicile interne şi externe. Politica agricolă comună (PAC) este susţinută de aproximativ 50% din bugetul Uniunii Europene, prin fonduri specifice pentru agricultură şi dezvoltare rurală, în vreme ce politică de coeziune (PC) are alocata aproximativ o treime din bugetul Uniunii Europene, adică 308 miliarde de euro, pentru perioada 2007-2013.

Ce vrea sa facă România cu banii UE?
Planul Naţional de Dezvoltare (PND) cuprinde strategia naţională de dezvoltare a României. În acest document, finalizat la sfârşitul anului 2005, sunt prezentate obiectivele strategice, acţiunile planificate şi sursele de finanţare din perspectiva multianuală. Este un document ce nu a trebuit fi supus aprobării Comisiei Europene. Cadrul Strategic Naţional de Referinţă (CSNR) are la bază Planul Naţional de Dezvoltare şi identifică legătura dintre priorităţile naţionale şi regionale şi priorităţile comunitare susţinute de Comisia Europeană. CSNR se implementează prin Programele Operaţionale. 
În CSNR se specifică alocarea anuală a fondurilor europene pe fiecare obiectiv, pe fiecare instrument şi pe fiecare program operaţional. Programele Operaţionale (PO) sunt documentele ce identifică, pentru fiecare obiectiv strategic din CSNR, axele prioritare şi domeniile de intervenţie, furnizând detalii despre finanţarea naţională publică şi privată şi co-finanţarea de la Uniunea Europeană.

Autorităţile de management
Utilizarea fondurilor ne priveşte pe noi toţi, pentru că prin intermediul lor România are şansa de a se dezvolta şi moderniza mai rapid. În materia utilizării fondurilor, organismul principal de gestionare este Autoritatea pentru Coordonarea Instrumentelor Structurale din Ministerul Finanţelor Publice, coordonatorul Fondurilor Structurale şi de Coeziune în România.

Elaborarea Programelor Operaţionale şi coordonarea derulării acestora revin Autorităţilor de Management (AM), care sunt unităţi înfiinţate în cadrul ministerelor. Autorităţile de Management (AM) asigură gestionarea asistenţei financiare din instrumentele structurale. Există o autoritate de management pentru cadrul de sprijin comunitar şi câte o autoritate de management pentru fiecare program operaţional, precum şi autorităţi de management pentru iniţiativa comunitară INTERREG.

• Autoritatea de Certificare (AC) – direcţie generală în cadrul Ministerului Finanţelor Publice – este organismul desemnat de România pentru coordonarea tuturor relaţiilor financiare cu Comisia Europeană referitoare la instrumentele structurale.

• Autoritatea de Plată (AP) reprezintă organismul care elaborează şi înaintează cererile de plată şi primeşte de la Comisia Europeană sumele aferente Fondurilor structurale şi Fondului de coeziune.

• Comitetul de monitorizare (CM) este organismul care asigură coordonarea instrumentelor structurale, precum şi urmărirea eficacităţii şi calităţii implementării asistentei comunitare, modul de utilizare şi impactul acesteia, cu respectarea prevederilor comunitare în materie. Se constituie un comitet de monitorizare pentru cadrul de sprijin comunitar şi câte un comitet de monitorizare pentru fiecare program operaţional.

• Organismele intermediare (OI) sunt instituţiile desemnate de autorităţile de management şi/sau de autoritatea de certificare/plată care, prin delegare de atribuţii de la acestea, implementează masurile din programele operaţionale. Delegarea de atribuţii către organismul intermediar şi reglementarea mecanismelor de coordonare şi control ale acestuia de către autoritatea care deleagă se fac pe baza de acord sau protocol. Autorităţile de management şi/sau autoritatea de certificare/plata ramân responsabile pentru îndeplinirea corespunzătoare a atribuţiilor delegate, precum şi a operaţiunilor finanţate prin instrumentele structurale.
 Programe Operaţionale

           Organismele Intermediare nu sunt structuri obligatorii în cadrul instituţional de implementare a Programelor Operaţionale, fiind la latitudinea Autorităţilor de management să numească sau nu organisme intermediare.
            Principalele atribuţii ale Organismelor Intermediare sunt identificarea priorităţilor regionale care trebuie integrate în PO, pe baza strategiilor regionale; promovarea parteneriatului la nivel regional; organizarea la nivel regional a activităţilor de promovare PO; asigurarea sprijinului pentru beneficiari în ceea ce priveşte procedurile PO; realizarea unei evaluări formale a aplicaţiilor; colectarea datelor necesare pentru monitorizarea şi evaluarea implementării programului; pregătirea documentelor suport pentru raportul anual şi final al PO; sprijin pentru AM în evaluarea instituţionala a Beneficiarilor; monitorizarea proiectelor aflate în implementare în cadrul PO; efectuarea verificărilor pe teren; verificarea cheltuielilor; confirmarea corectitudinii cererilor de plata, a progresului în implementare, a plăţilor etc.; detectarea potenţialelor nereguli la nivel regional şi raportarea acestora la AM; asigurarea conştientizării acţiunilor de publicitate la nivelul regiunii; diseminarea informaţiilor asupra oportunităţilor de finanţare prin PO. 

Fiecare Program Operaţional va fi completat de un Program Complement, documente ce nu sunt supuse aprobării Comisiei Europene, dar care cuprind detalii practice privind proiectele şi cheltuielile eligibile, potenţialii beneficiari, modurile de decontare, rolul autorităţilor etc.
Cadrul Strategic Naţional de Referinţă se implementează prin Programele Operaţionale, elaborate în cadrul obiectivelor Convergenţă şi Cooperare Teritorială Europeană.

Obiectivul Cooperare Teritorială Europeană cuprinde: cooperarea transfrontaliera, transnaţională şi interregională şi îi sunt alocate 0,394 de miliarde de euro. În cadrul obiectivului Cooperare Teritorială Europeană există şapte Programe Operaţionale. De asemenea, există şapte Programe Operaţionale care se vor derula la obiectivul Convergenţă şi cărora le vor fi alocate aproximativ 16,8 miliarde de euro.
Axe Prioritare
Fiecare Program Operaţional este împărţit în mai multe Axe Prioritare, conţinând obiectivele Programului Operaţional respectiv, fiecare axă având unul sau mai multe domenii majore de intervenţie, care la rândul lor pot cuprinde una sau mai multe operaţiuni ce urmează a beneficia de finanţare din fondurile structurale. 
În perioada 2007-2013, se vor aloca în cadrul POS Mediu 4,9 miliarde de euro. Pentru o implementare adecvată a Programului Operaţional Sectorial de Mediu, toţi factorii implicaţi la nivel naţional, la nivel regional (Agenţiile Regionale pentru Protecţia Mediului, Agenţiile Judeţene de Protecţia Mediului, Agenţiile de Dezvoltare Regională, Operatorii Regionali de Apă) şi la nivel local (autorităţile publice locale, asociaţii ale autorităţilor publice locale, consultanţi, subcontractori, antreprenori, furnizori, administratori ai ariilor naturale protejate) trebuie să îşi  coordoneze foarte strâns activităţile.

Potenţialii beneficiari ai acestor proiecte din cadrul POS Mediu sunt autorităţile publice locale (primarii, consilii locale, prefecturi, consilii judeţene), precum şi asociaţii ale autorităţilor publice locale. Asocierea autorităţilor publice locale este un element nou, care intervine în accesarea fondurilor post-aderare şi reprezintă o condiţie preliminara pentru aprobarea proiectelor. 
România poate accesa Fondurile Structurale prin Programul Operaţional Sectorial „Creşterea Competitivităţii Economice". Prin acest program se vor finanţa acele proiecte viabile şi sustenabile care răspund obiectivului de creştere a productivităţii întreprinderilor româneşti şi reducere a decalajelor faţă de productivitatea medie la nivelul UE. Ţinta este o creştere medie anuala a PIB pe angajat de cca. 5,5 %.
60% din banii alocaţi  vin pentru infrastructura, iar legătura dintre creşterea economică şi infrastructură este una cunoscută. Mediul face parte din acest capitol, pentru că infrastructura şi mediul sunt privite unitar în Uniunea Europeană, iar 5% vin pentru întărirea capacităţii administrative. Restul banilor se împarte între Programul de Dezvoltare al Resurselor Umane (20%) şi programul de Competitivitate Economică (15%).
Programul prevede ca în 2015 sa ajungem la 55% din productivitatea Uniunii Europene, printr-o serie de programe de retehnologizare.
Pentru a putea accesa aceste fonduri, proiectele trebuie sa fie în conformitate cu cerinţele specificate în regulamentele privind Fondurile Structurale, programul operaţional, programul complement şi în regulamentele europene şi naţionale relevante. Criteriile esenţiale, condiţiile şi documentele necesare pentru accesul la finanţare vor fi detaliate în apelul de proiecte şi în documentele conexe, inclusiv ghidul pentru solicitanţi.

Eligibilitate
 
În cazul fiecărei operaţiuni, categoriile care pot beneficia de susţinere din Programul de Competitivitate sunt identificate ca beneficiari. Beneficiarii sunt firme publice sau private care derulează proiecte individuale şi primesc ajutor public.

În cazul în care beneficiarii sunt întreprinderi, sunt relevante următoarele aspecte:

• Mărimea întreprinderii (întreprindere mare sau IMM, conform anexei 1 din Reg. C.E. nr. 364/2004 şi Legii nr. 346/2004 amendata prin Legea nr. 175/2006;

• Forma legală conform legislaţiei naţionale;

•Sectoarele economice de activitate identificate în codul CAEN. 
(Producţia agricolă primară şi pescuitul sunt sectoare excluse). 
Proiectele eligibile sunt cele care răspund obiectivelor operaţiunii. Categoriile de proiecte eligibile sunt prezentate în cazul fiecărei operaţiuni (în continuare numite tipuri de proiecte).
Eligibilitatea cheltuielilor este un alt aspect important care trebuie avut în vedere atunci când se depune o cerere sau se elaborează un proiect. Cheltuielile eligibile (numite şi costuri eligibile) şi măsura în care acestea pot fi finanţate sunt definite în mod exact în cazul fiecărei operaţiuni.
În conformitate cu regulamentul privind Fondurile europene pentru dezvoltare rurală (FEDR) următoarele cheltuieli nu sunt eligibile:

- dobânzile la credite;

-achiziţionarea de terenuri la o valoare care depăşeşte 10% din cheltuielile totale eligibile aferente proiectului;

- dezafectarea centralelor nucleare;

- taxa pe valoare adăugată recuperabilă.
Contribuţia în natură poate fi considerată cheltuiala eligibilă dacă este sub forma terenurilor, clădirilor, echipamentelor, materialelor. În acest caz, este considerată cheltuiala proprie a beneficiarului şi nu trebuie sa depăşească cumulativ 20% din totalul contribuţiei acestuia, stabilită prin contractul de finanţare. În cazul terenurilor, clădirilor şi echipamentelor, valoarea este certificată de un evaluator independent autorizat. În cazul clădirilor şi echipamentelor, acestea trebuie să facă parte integrantă şi inseparabilă din rezultatul operaţiunii. Terenurile şi clădirile trebuie sa fie libere de sarcini şi să nu facă obiectul unor litigii aflate pe rol.

Actul normativ stabileşte condiţiile în care sunt eligibile şi alte categorii de cheltuieli: amortizarea, cheltuielile generale de administraţie, costul achiziţiei de teren. Ca regulă generală privind POS CCE, în afară de cazurile în care e indicat diferit, toate bunurile achiziţionate trebuie sa fie noi.

Implementare
Beneficiarii vor realiza proiectele în funcţie de toate prevederile contractului încheiat cu Autoritatea de Management. Contractul cu beneficiarii va conţine toate obligaţiile şi responsabilităţile beneficiarului care a obţinut finanţarea.
Obligaţiile beneficiarului pot fi sintetizate astfel:
a) Să se asigure că cerinţele de eligibilitate sunt menţinute pe parcursul implementării proiectelor;
b) Să se asigure că angajamentele legate de criteriile de selecţie sunt îndeplinite;

c) Să respecte toate regulile aplicabile proiectului şi beneficiarului;

d) Să implementeze proiectul în mod adecvat conform contractului;

e) Să utilizeze un sistem de contabilitate a proiectului separat sau un sistem de contabilitate adecvat pentru toate tranzacţiile;

f) Să păstreze toate facturile şi documentele justificative de cheltuieli şi să efectueze verificarea facturilor de la contractanţi;

g) Să completeze cererea de rambursare conform prevederilor din contract;
h) Să ofere toate documentele cerute în cazul unor controale ale autorităţilor naţionale şi/sau europene;

i) Să raporteze către AM/OI progresele realizate pe parcursul implementării proiectului;

j) Să colecteze şi să transmită date pentru monitorizare;

k) Să se conformeze cerinţelor de publicitate şi informare, în conformitate cu regulile aplicabile şi cu prevederile privind comunicarea din contract.       
Plăţile
      
În mod normal, plăţile granturilor sunt efectuate, prin rambursare, după execuţia parţială a proiectului, în două sau trei tranşe, în funcţie de valoarea şi durata proiectului.

La depunerea cererilor de rambursare beneficiarii vor face dovada cheltuielilor efectuate precum şi conformităţii acestora cu cerinţele proiectului.

Toate cererile de rambursare trebuie să fie susţinute prin facturi şi ordine de plata sau prin alte documente de valoare probativă echivalentă. 
Cererile de rambursare, împreună cu documentele corespunzătoare sunt depuse la OI/AM pentru verificare tehnică şi financiară, OI înaintează acestea către AM pentru autorizare de plată. Unitatea de plată, (din cadrul MEC) rambursează cota cheltuielilor eligibile indicată în contract.
Ultima rambursare poate fi efectuată după controlul final al realizării efective a proiectului. Avansuri se pot acorda doar beneficiarilor publici (până la 20% din valoarea contractului).

Menţinerea investiţiilor

Investiţiile finanţate prin POS CCE vor trebui sa fie menţinute pentru o perioadă minimă de cel puţin cinci ani după finalizarea proiectelor. În cazul IMM-urilor, această perioadă poate fi redusă la un minim de trei ani, prin decizia statului membru.
Cum se completează cererea de finanţare

     
Aşa cum se ştie deja, formularul cererii de finanţare va fi unul comun pentru toate Programele Operaţionale. De aceea, iniţial, solicitantul de finanţare va trebui să indice exact în ce program şi în care Axa prioritară se încadrează proiectul său.
     
Apoi trebuie explicate necesitatea proiectului şi obiectivele acestuia. La acest punct solicitantul de finanţare va trebui să demonstreze ca activităţile pentru care doreşte finanţare se încadrează în obiectivele politicii de coeziune ale Uniunii Europene, obiective preluate în Programele Operaţionale Sectoriale, proiectele finanţate din Fonduri Structurale şi de Coeziune fiind destinate corectării dezechilibrelor sociale şi economice care fac din România una dintre cele mai puţin dezvoltate ţări din Uniunea Europeană. În cazul firmelor, finanţarea din Fonduri Structurale nu va fi de natura să înlocuiască costurile operaţionale, ci va trebui orientată către creşterea productivităţii muncii şi a competitivităţii acestora pe piaţă.
      
Un punct sensibil îl va reprezenta alcătuirea bugetului. Aici vor fi detaliate cheltuielile eligibile, activităţile pentru care se solicită finanţare şi contribuţia proprie în cadrul proiectului. În acest sens, trebuie luate în considerare două aspecte: un calcul atent al contribuţiei în natură, care poate ajunge la maximum 20% din contribuţia proprie şi costurile cu achiziţia unui teren, care nu pot depăşi 10% din totalul cheltuielilor eligibile ale proiectului. Este recomandabil ca bugetul să fie corelat cu ceea ce se realizează prin proiect, iar ceea ce se realizează prin proiect să reprezinte exact ceea ce organizaţia în cauză are nevoie. 
        
Adevărata piatră de încercare o va reprezenta procedura de achiziţii publice, obligatoriu a fi utilizată în toate proiectele finanţate din Fonduri Structurale şi de Coeziune. Aceasta pentru că, potrivit OUG 34/2006, armonizată cu regulile comunitare, există mai multe tipuri de proceduri de achiziţii care pot fi desfăşurate, în funcţie de valoarea şi tipul activităţilor. Astfel, orice achiziţie care depăşeşte 5.000 de euro trebuie realizată printr-o procedură specifică (licitaţie, cerere de ofertă etc.), procedură care presupune timp şi resurse. De organizarea procedurilor de achiziţii publice poate depinde succesul sau eşecul unui proiect sau, mai bine zis, decontarea banilor cheltuiţi deja de beneficiarul finanţării. 
Etapele premergătoare completării formularului cererii de finanţare sunt: studierea legislaţiei de achiziţii publice şi a Programelor Operaţionale (în curs de negociere la Comisia Europeană), pregătirea planului de afaceri şi a studiilor de fezabilitate.
III. România - Planul Naţional de Cercetare, Dezvoltare şi Inovare 2007-2013
Raportul din 2009 privind Planul Naţional de Cercetare, Dezvoltare şi Inovare 2007-2013 urmăreşte evaluarea eficacităţii implementării Strategiei Naţionale pentru Cercetare Dezvoltare şi Inovare pentru perioada 2007-2013 (Strategia Naţională) prin Planul Naţional de Cercetare, Dezvoltare şi Inovare pentru perioada 2007-2013 (Planul Naţional), pe baza indicatorilor Planului Naţional, ai programelor care au fost lansate în cadrul acestuia, precum şi ai ansamblului sistemului naţional de cercetare, dezvoltare şi inovare (CDI), corespunzător obiectivelor Strategiei Naţionale. 

Datele utilizate sunt cele din rapoartele anuale ale agenţiilor de finanţare implicate în conducerea programelor Planului Naţional, ca şi rapoartele anuale elaborate de Autoritatea Naţională pentru Cercetare Ştiinţifică.

Alte documente utilizate sunt Anuarul Statistic al României-2009, 2010, alte publicaţii ale Institutului Naţional de Statistică (INSSE), precum Innovation în Industry and Services 2004-2006, INSSE 2008), publicaţii Eurostat (de exemplu  Science, technology and innovation în Europe, 2008), European Innovation Scoreboard (EIS)-2009, 2010, alte publicaţii ale Comisiei Europene (precum Science, Technology & Competitiveness Key Figures Report, 2008/2009). Nu în ultimul rand, sunt utilizate bazele de date Eurostat, OECD şi UNESCO. 

În anul 2009, criza economica a afectat profund domeniul cercetării în România, finanţarea programelor naţionale reducându-se semnificativ. Alocările totale pentru cercetare, prin legea bugetului de stat, au fost de aproximativ 1,64 miliarde lei, ceea ce reprezintă o reducere cu 27,6% faţă de anul 2008, şi o reducere semnificativa faţă de valorile planificate la lansarea Planului Naţional, de circa 3,65 miliarde lei. De asemenea, în cadrul sumei de 1,64 miliarde lei, fondurile bugetare reprezintă 1,5 miliarde lei, restul de 0,14 miliarde fiind venituri proprii. Cele 1,5 miliarde au fost repartizate conform schemei de mai jos:

Efectul asupra Planului Naţional a fost acela că finanţarea pentru 2009 a fost diminuată la cote de 26% -50% faţă de angajamentele iniţiale. 

Totusi, ANCS a urmat liniile directoare ale Strategiei Naţionale CDI pentru perioada 2007-2013 – Strategia Natională
, adoptate prin HG 217/ 2007, anume i) Creşterea performanţei ştiinţifice, ii) Dezvoltarea resurselor sistemului, iii) Antrenarea sectorului privat, şi iv) Extinderea cooperării internaţionale, cu o orientare clară spre rezultatelele cercetării şi o evaluare continuă a eficacităţii acestora, prin monitorizarea eficienţei cheltuielilor la toate nivelurile: proiect, program, plan naţional. Alte documente de referinţă pentru etapa respectivă au fost Planul Naţional CDI pentru perioada 2007-2013 – Planul Naţional
, adoptat prin HG 475/2007, Programul de guvernare 2009-2012 şi Memorandumul de întelegere intre Comisia Europeană şi România privind împrumutul contractat de tara noastra cu CE. 
La sfârşitul anului 2009, infrastructura sistemului CDI cuprindea următoarele: 

- 264 de unităţi şi instituţii CD de drept public, din care 168 unităţi CD de interes naţional: 46  institute  naţionale CD, 56 universităţi publice acreditate, 66 institute şi centre de cercetare ale Academiei Romane (52 de institute, 14 centre de cercetare), 17 institute şi centre de cercetare-dezvoltare agricolă şi 51 de staţiuni de cercetare-dezvoltare agricolă în subordinea Academia de Ştiinţe Agricole şi Silvice "Gheorghe Ionescu-Şişeşti" (A.S.A.S.);

- Circa 2000 de unităţi cu activitate de cercetare-dezvoltare, dintre care circa 850 în sectorul privat (Buletinul Statistic Activitatea de Cercetare-Dezvoltare în anul 2008, Institutul Naţional de Statistică, 2009);

- Personal specializat într-o gamă largă de cca 50 de domenii ştiinţifice şi tehnologice, care cuprind domenii ale tehnologiilor de vîrf (ex.: tehnologia informatiei şi comunicatiilor - TIC, medicină, aeronautică). Exista încă o pondere semnificativă, de peste 40%, a cercetătorilor din domeniile ştiinţelor tehnice şi inginereşti;

- Reţea de instituţii specializate pentru transfer tehnologic şi inovare, compusă din 42 de entităţi specifice (centre de transfer tehnologic, centre de informare tehnologică, incubatoare tehnologice şi de afaceri), precum şi 4 parcuri ştiinţifice şi tehnologice.

Programul Cadru pentru Cercetare şi Dezvoltare Tehnologică pentru perioada 2007 – 2013 (PC 7) al Uniunii Europene (UE) continuă să se desfăşoare ritmic, conform planificării, reprezentând o sursă alternativă de finanţare pentru instituţiile şi operatorii economici români. Majoritatea ţărilor europene, în particular cele membre UE, au elaborat programe concertate de ieşire din criză, considerând domeniul CDI ca prioritar şi evitând reducerea finanţării acestuia, concomitent cu măsuri coerente de politici economice, financiare şi fiscale.

Raportul „European Innovation Scoreboard” (EIS) pe anul 2009
 indică progrese substanţiale ale ţărilor UE, inclusiv România, în ceea ce priveşte performanţa în domeniul inovării. Totuşi, ţara noastră este pe locul 25 din 27, iar datele se referă la perioada 2007-2008, adică exact înaintea începerii crizei economice (trim IV 2008).  

Comparativ cu media UE 27, situaţia unor indicatori relevanţi pentru capacitatea şi impactul sistemului CDI este următoarea (anul 2008)
:

· Ponderea cercetătorilor în total populaţie ocupată  



3,52%o în România faţă de  9,2%o UE 27. 

·  Ponderea angajaţilor în activităţi CD, în total populaţie ocupataă 
 

4,79%o în România faţă de  15,5%o UE 27.
· Ponderea exporturilor de înaltă tehnologie (IT), în total exporturi



3,80% în România faţă de  15,96% UE 27



· Ponderea personalului cu educaţie terţiară
 lucrând în domenii ST, în total populaţie ocupată 



22,97% în România faţă de  39,25% UE 27.  

· Ponderea angajaţilor în producţie de bunuri IT şi „Mid”-Teh în total populaţie ocupată  



5,66% în România faţă de  6,69% UE 27   
 

· Ponderea angajaţilor în servicii cu aport intensiv de cunoaştere în total populaţie ocupată


14,40% în România faţă de  32,94% UE 27.

Planul Naţional este structurat pe şase programe componente, dintre care, până la data de 31 decembrie 2009, au fost lansate doar cinci, după cum urmează: 

Resurse umane, cu obiectiv creşterea numărului de cercetători şi a performanţelor profesionale ale acestora. 

Capacităţi, pentru a dezvoltarea infrastructurii de cercetare. 

Idei, pentru punerea în practică a unor rezultate ştiinţifice şi tehnologice de vârf, comparabile cu cele de la nivel european, reflectate prin creşterea vizibilităţii şi recunoaşterea internaţională a cercetării româneşti. Pentru acest program nu sunt stabilite domenii prioritare, accentul fiind pus pe excelenţă şi vizibilitate internaţională.

Parteneriate în domeniile prioritare, cu obiective de concentrare a resurselor şi crearea parteneriatelor dedicate rezolvării unor probleme complexe şi creşterea competitivităţii CD prin transfer tehnologic.

Inovare, pentru susţinerea cercetării pre-competitive şi competitive, conduse de operatori economici, în condiţiile respectării regulilor de ajutor de stat. 

Programul Susţinerea performanţei instituţionale nu a fost lansat. 

Cele 264 de proiecte de la Capacităţi sunt pe modulul III – proiecte de susţinere a parteneriatelor internaţionale, pe secţiunile cooperare bilaterală, în cadrul PC6–PC7–Euratom, precum şi pe experimentele CERN, conform Memorandumurilor de Intelegere încheiate.

Investiţiile în infrastructura de cercetare au scazut la jumatate faţă de anul precedent, ca şi investiţia în infrastructura de comunicaţii. Deşi programul Capacităţi şi-a pastrat eficacitatea, nivelul investiţiilor, în medie, a urmat tendinţa descrescătoare a finanţării publice. Daca se ia în considerare şi reducerea numarului de doctori în ştiinţe, pregătiţi prin programul Resuse Umane, atunci se poate aprecia că, din punct de vedere al capacităţii sistemului CDI, acesta evoluează în condiţii de înlocuire, nu de dezvoltare. 

Structura proiectelor, pe domenii prioritare, precum şi structura regională au ramas, practic nemodificate, deoarece, cu excepţia proiecteror doctorale finalizate de la programul Resurse Umane, proiectele în derulare sunt aceleaşi din anul precedent. 

Ca atare, deşi Planul Naţional este pozitiv, efectul este diluat din cauza limitării la instrumente de implementare a politicilor de cercetare, şi, în mai mică măsură, de inovare, acestea nefiind susţinute în mod adecvat de instrumente fiscale şi de politica economică. Dintre ţările UE 27, România se gaseşte pe ultimele locuri din punct de vedere al nivelului indicatorilor consideraţi. Deşi a beneficiat de o dinamică susţinută în perioada 2006-2008, România se găseşte mult sub media europeană, atât din punctul de vedere al capacităţii sistemului CDI, cât şi al performanţelor acestuia, cu impact direct asupra competitivităţii economice.

Pentru programul Idei, de cercetare exploratorie, unde interdisciplinaritatea reprezintă contraargument pentru încadrarea în vreun domeniu, s-a considerat domeniul principal, declarat ca atare de directorul de proiect.   
Ponderea cea mai mare o deţine domeniul materialelor şi proceselor inovative, unde îşi regăsesc locul majoritatea disciplinelor inginereşti. 
Zona Bucureşti este, de departe, zona cu concentrarea cea mai mare de activităţi CDI (peste două treimi). Alte regiuni semnificative sunt Nord Vest, în jurul oraşului Cluj-Napoca, şi Nord Est, în jurul Iaşiului. Zona Capitalei, deşi cea mai inovativă din ţară, se încadrează în categoria europeană medium-low.

Statistica regională indică cel puţin doi poli de inovare în fiecare regiune: Cluj-Napoca şi Oradea (NV), Iasi şi Bistriţa (NE), Timisoara şi Arad (V), Craiova şi Râmnicu-Vâlcea (SV). Zona Bucureşti este un aspirator pentru regiunile Sud şi Sud Est, spre deosebire de zona Centru, unde dispersia este ceva mai mare, pe lângă oraşele Târgu-Mureş, Sibiu, Alba Iulia şi Odorheiu Secuiesc.     
Proiectele în parteneriat internaţional

În ceea ce priveşte proiectele realizate în parteneriat internaţional, susţinute prin bugetul Planului Naţional, contribuţia cea mai mare este dată de programul Capacităţi, prin proiectele dedicate în mod expres susţinerii partenerilor români angajaţi în proiecte internaţionale (Capacităţi  modulul III), urmat de programul Inovare, prin proiectele de cooperare europeană (Inovare - modulul V), şi programul Resurse umane, prin bursele internaţionale. Programele Idei şi Parteneriate nu au obiective de finanţare directă a cercetării în parteneriat internaţional, deşi agenţiile de finanţare respective sunt implicate în finanţarea unor proiecte internaţionale. 

Situaţia actuală a României în cadrul UE

Potrivit clasamentului anual realizat de EIS, România este încadrată în categoria tărilor aflate în etapa de recuperare a decalajelor („catching-up” countries).

Între indicatorii înglobaţi în cadrul sprijinului financiar, nivelul cheltuielilor totale pentru cercetare-dezvoltare, ca procent din PIB, se situează la mai puţin de 30% faţă de media UE 27. 

Contribuţia sectorului privat este foarte redusă, la un nivel de cca 15% faţă de media UE 27, ceea ce indică faptul că cercetarea de firmă este slabă, sectorul afacerilor fiind incomplet restructurat şi insuficient motivat, instrumentul capitalului de risc fiind puţin utilizat.

Obiectivele asumate prin Strategia Naţională, acelea de ameliorare a calităţii vieţii sociale, prin crearea de cunoaştere, prin creşterea vizibilităţii cercetării româneşti şi a capacităţii inovative a acesteia, sunt bine ţintite, prin intermediul obiectivului ancoră, de dezvoltare a sistemului CDI naţional, fapt probat prin ameliorarea indicatorilor de impact, cu efect în statisticile şi rapoartele internaţionale
,
. Totuşi, lipsa de continuitate în derularea proiectelor şi programelor unui sistem care a fost adus în condiţii limită din punct de vedere al resurselor financiare face improbabilă sustenabilitatea atingerii obiectivelor.  

Monitorizarea planului este încă greoaie. În ciuda unor realizări ale agenţiilor de finanţare, lipsa sistemului informatic unitar integrat afectează fluenţa proceselor la nivelul ANCS. Metodologia de calcul trebuie unificată la nivelul întregului sistem public. La nivelul proiectelor, anumite categorii de informaţii lipsesc (de ex. încărcarea cu activităţi CDI finanţate de la buget, pe pe fiecare cercetător – persoană fizică, sau echivalent normă întreagă). Din aceleaşi motive, statisticile instituţiilor şi personalului sunt deficitare.

Se impune revizuirea indicatorilor de rezultat la nivelul Planului, fiind necesară asigurarea întregului lanţ pentru ca informaţia să poată fi culeasă, prelucrată şi utilizată. Se impune o reconsiderare a domeniilor prioritare ale Planului Naţional. Există domenii precum energiile regenerabile şi transporturile, considerate, la nivel mondial, ca foarte importante, dar care nu au trezit suficient interes în programele Planului Naţional. 

La nivelul programelor, trebuie clarificată metodologia de calcul a indicatorilor desemnaţi pentru evaluările de program. Din rapoartele agenţiilor de finanţare, se constată că ponderea activităţilor manageriale este excesiv orientată spre procesul de organizare a competiţiilor, evaluarea ofertelor şi urmărirea fluxurilor financiare, mai puţin pe monitorizarea evoluţiei proiectului şi a eficacităţii programului.

În condiţii de reducere a fondurilor publice pentru cercetare, trebuie reconsiderate în mod raţional priorităţile de realocare a fondurilor, în principal pe două căi: i) utilizând modelul investiţional, şi ii) eventual, orientând programele Planului Naţional spre activităţi suport, în detrimentul celor de cercetare, care vor trebui să-şi completeze necesarul de finanţare din fonduri alternative (europene – PC 7, din sectorul privat etc.).

Este de asteptat ca evaluarea intermediară a Strategiei Naţionale şi a Planului Naţional sa aduca informaţii utile privind clarificarea aspectelor menţionate. 

Marţi, 28 septembrie a.c., au fost semnate contractele de finanţare pentru 20 de instituţii publice de cercetare dezvoltare: spitale clinice şi universitare, universităţi, institute naţionale, institute ale Academiei Române.

Suma alocată este de 142 milioane euro. Finanţarea se face din Axa prioritară 2 a Programului Operaţional Sectorial Creşterea Competitivităţii Economice (POS-CCE), din bugetul alocat operaţiunii „Dezvoltarea infrastructurii de cercetare dezvoltare publică”. Cele 20 de proiecte au fost selectate dintr-un numar de 89 de proiecte participante în competiţie şi evaluate de experţi evaluatori din strainătate.

Pâna la această dată, ANCS, ce gestionează Axa 2, a deschis pentru competiţie 85% din fondurile alocate Axei. S-au semnat 245 de contracte în valoare de 245 milioane euro. În total, s-au contractat 60% din fondurile Axei, urmând ca pâna la sfârşitul anului rata de contractare să crească la 65%. Pentru proiectele aflate în implementare a fost acordată pre-finanţare în valoare de 43 milioane euro şi au fost plătite cereri de rambursare în valoare de 18 milioane euro. Pâna la sfâritul anului, pre-finanţarea acordată se va apropia de 100 milioane euro, iar valoarea cheltuielilor rambursate va ajunge la 58 milioane euro.

Axa prioritară 2 a POS-CCE beneficiază pentru perioada 2007-2013 de o alocare de 646 milioane euro, dintre care 536 milioane de la FEDER şi 110 milioane euro de la bugetul de stat. Bugetul Axei 2 reprezintă 21% din POS-CCE şi aproximativ 3% din totalul fondurilor structurale şi de coeziune alocate României. Obiectivul specific al Axei 2 îl reprezinta creşterea capacităţii de cercetare prin investiţii în cercetare-dezvoltare, stimularea cooperării dintre instituţiile de cercetare dezvoltare şi inovare şi întreprinderi şi creşterea accesului întreprinderilor la cercetare, dezvoltare şi inovare. Acest obiectiv specific contribuie la realizarea obiectivelor Strategiei Naţionale de Cercetare Dezvoltare şi Inovare 2007-2010.
Instrumentele de finanţare utilizate, pe programe, sunt de tip proiect, de tip bursă şi de tip premiu; acestea sunt prezentate în figura următoare, unde, între paranteze, sunt trecute şi nivelele maxime de finanţare, în mii lei.

Număr de proiecte derulate în anul 2009
	Resurse umane*)
	Total 
	362

	
	Cercetare        
	362

	
	Mobilităţi  
	0

	Capacităţi**)
	Total 
	460

	
	Investiţii, sub 2 mil. lei  
	178

	
	Suport (MII)
	18

	
	Investiţii, peste 2 mil. lei  
	0

	
	Susţinere parteneriat  internaţional (MIII)
	264

	Idei
	Total 
	1287

	
	Exploratorii  
	1233

	
	Complexe exploratorii 
	12

	
	Workshop exploratorii 
	42

	Parteneriate
	Total 
	1354

	Inovare
	Total   
	285


*) Nu sunt incluse bursele şi premiile 

**) Nu sunt incluse proiectele suport pentru reprezentare internaţională 

Tabelul 5. Distribuţia proiectelor derulate în anul 2009, pe programe şi pe domenii prioritare
	   PROGRAM

   DOMENIU PRIORITAR
	Resurse umane*)
	 Capacităţi**)


	Idei


	 Parteneriate


	Inovare


	TOTAL



	
	
	
	
	
	
	

	1 – Tehnologia Informaţiei şi Comunicaţii
	45
	50
	125
	138
	30
	388

	2 – Energie
	11
	40
	62
	136
	25
	274

	3 – Mediu
	9
	39
	67
	167
	28
	310

	4 – Sănătate 
	63
	43
	183
	158
	11
	458

	5 – Agricultură, siguranţă şi securitate alimentară
	17
	32
	116
	149
	5
	319

	6 - Biotehnologii, biologie şi genetică
	7
	23
	45
	105
	5
	185

	7– Materiale, procese şi produse inovative
	78
	67
	187
	228
	159
	719

	8 – Spaţiu şi securitate
	6
	23
	4
	121
	20
	164

	9 – Cercetare socio-economică şi umanistă
	24
	27
	337
	119
	2
	509

	10 – Ştiinţe de bază
	92
	126
	161
	33
	0
	422

	TOTAL
	362
	460
	1287
	1354
	285
	3748


*) Fără premieri şi burse. 

**) Fără proiectele suport pentru reprezentare internaţională (M IV)

Tabelul 8. Indicatori de rezultat ai Planului Naţional, pe programele componente, în anul 2009

	REZULTATE


	Resurse

umane*)
	Capacităţi

	Idei


	 Parteneriate


	Inovare


	TOTAL



	Brevete naţionale depuse / obţinute
	0
	0
	72 / 0
	71 / 6
	145 / 13
	288 / 19

	Produse, tehnologii, servicii de experiment (certificate)
	0
	8
	0
	103
	11**)
	144

	Alte produse, tehnologii, servicii 
	0
	31
	0
	435
	13**)
	479

	Alte categorii (studii, proiecte, proto-tipuri, desene, cărţi tehnice, ghiduri, manuale de utilizare, metode, proceduri)
	0
	8
	0
	874
	124**)
	998

	Număr de produse transferabile
	0
	0
	0
	22
	13**)
	35

	Articole şi comunicări indexate (ISI sau echivalent)
	66
	115
	1307
	1389
	0
	2177

	Cărţi, atlase, dicţionare 
	6
	0
	0
	234
	12
	252

	Alte publicaţii ştiinţifice (articole, comunicări) 
	51
	26
	1478
	3919
	111
	5508

	Investiţii în infrastructura de comunicaţii (mii lei)
	0
	28 850
	580
	5 244
	135
	34 809

	Participări în proiecte europene
	0
	264
	0
	31
	13
	308

	Teze de doctorat finalizate 
	44
	0
	0
	0
	0
	44


*) Fără premieri şi burse. 

**) Provizorii. 
Tabelul 19. Structura cheltuielilor CDI în cadrul proiectelor finanţate prin Planul Naţional   
	RESURSE FINANCIARE*)
(mii lei)
	2009

	
	Publice nationale
	Publice UE
	Private nationale

	Resurse umane
	33 765
	0
	0

	Capacităţi
	Total 
	154 443
	3 925
	0

	
	Sub 2 mil. lei
	127 309
	0
	0

	
	Susţinere parteneriat internaţional
	 27 134
	3 925
	0

	Idei
	169 062
	0
	0

	Parteneriate
	329 477
	0
	22 432

	Inovare
	74 425
	0
	57 620

	Total
	761 172
	3 925
	80 052


*)  Exclusiv conducere programe

Dincolo de finantarea prin Planul Naţional, contributia UE la proiectele PC 7, cu parteneri romani s-a cifrat la 18,3 mil. Euro, în anul 2009. 

Tabelul 7. Proiectele în parteneriat internaţional, susţinute prin programele componente ale Planului Naţional
	  
	 Resurse umane*)
	Capacităţi**)
	Idei
	Parteneriate
	Inovare
	TOTAL

	   Proiecte în parteneriat internaţional
	8
	264
	0
	0
	13
	285


*) Este vorba de bursele “Ştefan Odobleja” de la programul Resurse umane
**) Exclusiv proiectele suport pentru reprezentarea României în organizaţiile internaţionale

Astfel, indicatorul cumulat (global) al inovării (Summary innovation index – SII) al României pentru 2009 are valoarea de 0,296, fiind situată relativ departe de media UE27, de 0,481, ceea ce plasează ţara noastră pe ante-penultima poziţie
:

Legenda culorilor utilizate: 

2/ Indicatorul „Sprijin financiar şi logistic” - F&S: locul 27. 

Fig.6 Indicatorul inovarii „Sprijin financiar şi logistic” F&S, 2007-2008

Tabelul 22. Cheltuieli totale CD – GERD (% PIB)

	Anul
	2006
	2007
	2008

	UE 27
	1,85
	1,85
	1,90

	România
	0,45
	0,52
	0,58


Sursa: Eurostat,

http://epp.eurostat.ec.europa.eu/tgm/table.do?tab=table&init=1&language=en&pcode=tsc00001&plugin=1 

Tabelul 23. Cheltuieli CD în sectorul intreprinderi – BERD (% PIB)

	Anul
	2006
	2007
	2008

	UE 27
	1,18
	1,19
	1,21

	România
	0,22
	0,22
	0,17


Sursa: Eurostat,

http://epp.eurostat.ec.europa.eu/tgm/refreshTableAction.do?tab=table&plugin=1&pcode=tsc00001&language=en 

IV. Situaţia absorbţiei fondurilor europene

Fondurile structurale europene atrase de România, aproape o cincime din banii disponibili în perioada 2007-2009, aproximativ cât suma alocată de UE României pe anul 2007
.
Sumele rambursate celor din mediul public şi privat, care au fost selectaţi pe bază de proiecte pentru finanţări europene, au ajuns la 4,5 miliarde lei (circa un miliard de euro) - potrivit datelor oficiale valabile la 31 august 2010
. Aceasta înseamnă aproape 20% din banii alocaţi în perioada 2007-2009 sau aproximativ 12% din alocarea 2007-2010. Practic, se poate spune că, în sfârşit, aproape au fost cheltuite fondurile aferente anului 2007. 
Ca punct de reper, alocarea financiară a UE, disponibilă pentru 2007 este de 1,2 miliarde euro (Potrivit Cadrului Strategic Naţional de Referinţă - pagina 154). Plăţile efectuate de autorităţi către beneficiari, la 31 august 2010, de circa 4,5 miliarde lei, se apropie de această sumă.
Potrivit aceloraşi date, în opt luni plăţile au crescut cu circa 2 miliarde lei, faţă de cele 2,5 miliarde lei cât erau plătite la finalul anului 2009. Aceasta înseamnă un ritm mediu al plăţilor de circa 250 milioane lei pe lună. Pentru comparaţie, 250 milioane lei poate însemna valoarea a două proiecte majore de apă şi canalizare sau de infrastructură locală. 

Programul cu cea mai bună performanţă este, din nou, Programul Operaţional Regional, gestionat de Ministerul Dezvoltării Regionale şi Turismului. Pe acest program s-au făcut plăţi de 1,7 miliarde lei până la 31 august 2010.
     
Pe ultimul loc, ca de obicei, Programul Operaţional de Transport, cu 1,82% fonduri cheltuite.
Tabel cu situaţia absorbţiei fondurilor europene – 31 august 2010

	Program
	Proiecte depuse/ Cereri de plată depuse
	Proiecte aprobate/ selectate/ Cereri de plată autorizate
	Proiecte semnate/ contractate
	Plăţi efectuate (valoarea publică milioane lei)

	PNDR
	41.412
	14.168
	13.739
	5.726,68

	POP
	124
	73
	51
	16,484

	FEGA
	4.613.453
	3.397.300
	-
	6749.99


V. Motive pentru rata scăzută de absorbţie a fondurilor europene 
Din rapoartele strategice naţionale ale statelor membre pentru anul 2009 se pot decela o serie de aspecte fundamentale, valabile la nivelul statelor care au înregistrat minusuri în absorbţia fondurilor europene, dintre care trebuie amintite:
- întârzierile în aprobarea bugetului UE, adoptarea întârziată a regulamentelor, a orientărilor strategice comunitare (COS) şi negocierea ulterioară a programelor;
- schimbarea normelor de control financiar;
- complexitatea gestionării perioadelor de programare suprapuse;
- distribuţia neclară a sarcinilor la nive naţional, experienţa insuficientă, lipsa capacităţii administrative şi precesele de reorganizarea internă a administraţiilor publice.

Impactul crizei economice mondiale este, de asemenea,  una dintre cauzele circumstanţiale ale ratei scăzute de absorbţie a fondurilor europene. Problemele generate de aceasta, în ceea ce priveşte problema în discuţie, se manifestă pe mai multe direcţii: în cazul proiectelor deja aprobate s-a constatat căderea indicatorilor prestabiliţi – rata angajărilor, cheltuieli, încăsări reduse ale firmelor sau scăderea cererii; sustenabilitatea unor grupuri de proiecte este pusă sub semnul întrebării, mai ales în condiţiile în care acestea implică crearea de noi joburi; interesul scăzut în ceea ce priveşte investiţiile; dificultăţi în accesarea fondurilor necesare cofinanţării de la bănci; câştigurile reduse al companiilor, ceea ce implică un rating redus pentru acestea, rating care este un important criteriu de elegibilitate; probleme în dezvoltarea infrastructurii antreprenoriale, finanţată în cea mai mare parte din fonduri publice, limitate de impactul crizei economice
.
Pentru România, se aduagă:
· limitarea deficitului bugetar impus de FMI pe anul 2010;

· incapacitatea executivului de a reduce cheltuielile cu funcţionarea statului;

· lipsa unor măsuri concrete de stimulare economică;

· imposibilitatea cofinanţării anumitor proiecte în diferite domenii;
· procedurile neclare, birocraţia excesivă, prefinanţarea prea mică sau întârzierea mare a rambursărilor constituie principale cauze pentru absorbţia redusă a fondurilor europene, dar şi nemulţumiri ale beneficiarilor
.
VI. Cauze care au condus la situaţia actuală a accesării scăzute a fondurilor structurale. Locuri „înguste” ale procedurilor europene şi naţionale
Principalele dificultăţi întâmpinate în implementarea programelor operaţionale şi măsuri întreprinse pentru depăşirea acestora.   
Deşi România a fost printre primele state membre ale căror programe operaţionale au fost aprobate de către Comisia Europeană, demararea efectivă a implementării strategiei aprobate prin CSNR şi programele operaţionale a fost mai lentă. Problemele întâmpinate de către autorităţile de management şi beneficiari au fost multiple şi complexe, soluţionarea acestora solicitând timp şi eforturi consistente, ceea ce era de aşteptat pentru un sistem nou-creat, aflat la prima perioadă de implementare a fondurilor structurale şi de coeziune.

Principalele obstacole întâmpinate în procesul de demarare a implementării programelor operaţionale şi, ulterior, în implementarea efectivă a proiectelor, au fost de natură diversă, începând cu dificultăţile în pregătirea portofoliului de proiecte şi în lansarea cererilor de proiecte, apoi întârzieri în evaluarea şi selecţia proiectelor, dificultăţi în demararea implementării proiectelor la nivelul beneficiarilor, în special a proiectelor majore, barierele legislative, în special cele bugetare, dar nu numai, precum şi problemele de natură instituţională.

Pregătirea portofoliului de proiecte

Pregătirea unui portofoliu de proiecte care să asigure o accesare rapidă a fondurilor imediat după aprobarea şi lansarea programelor a constituit una din priorităţile autorităţilor competente. Cu toate acestea, capacitatea relativ limitată a autorităţilor publice (atât centrale, cât şi locale) în ceea ce priveşte identificarea, prioritizarea şi pregătirea proiectelor de investiţii a reprezentat un impediment semnificativ în realizarea acestui demers, ceea ce s-a reflectat deseori într-o calitate a proiectelor sub nivelul solicitat.                     

 Pentru a veni în sprijinul potenţialilor beneficiari în procesul de pregătire a proiectelor ce vor fi finanţate prin programele operaţionale, au fost identificate surse diverse de finanţare a unor asistenţe tehnice, finanţate din programele de pre-aderare (ISPA, PHARE), împrumuturi externe şi bugetul naţional. Ca o consecinţă a acestor demersuri, în anumite sectoare (infrastructura de apă şi apă uzată, infrastructura de transport local şi regional, infrastructura publică de cercetare ş.a.) s-a reuşit generarea unui portofoliu substanţial de proiecte, uneori chiar în excedent comparativ cu alocările disponibile din instrumente structurale.   În plus faţă de asistenţa tehnică de tip „clasic”, România a utilizat la maxim potenţialul oferit de instrumentul JASPERS de asistenţă tehnică pentru pregătirea aplicaţiilor pentru proiectele majore, pus la dispoziţie de către Comisia Europeană pentru a suplini lipsa de expertiză la nivelul beneficiarilor, dar şi la nivelul autorităţilor de management pentru programele care finanţează astfel de proiecte (transport, mediu şi energie), în ceea ce priveşte analiza calităţii documentelor de pregătire a proiectelor, în special în verificarea analizelor economice de fezabilitate. Mai mult decât atât, sprijinul JASPERS a fost utilizat şi pentru alte tipuri de nevoi specifice, cum ar fi, de exemplu, asistenţă tehnică în elaborarea strategiei naţionale de broadband, în elaborarea unui ghid metodologic de realizare a analizei cost-beneficiu a proiectelor de investiţii finanţate din instrumente structurale în anumite sectoare ş.a.
Existenţa surselor de finanţare pentru pregătire nu a fost însă suficientă în unele domenii de intervenţie pentru a asigura un portofoliu de proiecte mature, autorităţile responsabile confruntându-se cu dificultăţi diverse, de cele mai multe ori acestea fiind specifice domeniului în care au fost pregătite proiectele.

Un exemplu emblematic, în acest sens, este dat de infrastructura de transport de interes european şi naţional, unde, deşi beneficiarii au avut la dispoziţie sursele de finanţare a asistenţei tehnice necesare pentru elaborarea şi pregătirea proiectelor majore de investiţii, calitatea foarte slabă a asistenţei tehnice, precum şi capacitatea redusă a beneficiarilor de a asigura un management eficient al proiectelor de asistenţă tehnică a dus, până în prezent, la existenţa unui număr redus de proiecte mature aflate în portofoliul autorităţii de management.

În unele domenii, constituirea cu întârziere a asociaţiilor de dezvoltare intercomunitară (ADI) ca o precondiţie instituţională pentru finanţarea anumitor proiecte (în sectorul de apă şi apă uzată, managementul deşeurilor sau dotări cu echipamente ale bazelor operaţionale pentru intervenţii în situaţii de urgenţă) a constituit o altă cauză majoră de întârziere în procesul de pregătire şi depunere a proiectelor. Autorităţile de management, în baza cadrului legislativ modificat (la începutul anului 2008) prin care erau stabilite toate condiţiile necesare pentru constituirea acestor ADI, au făcut demersuri multiple pe lângă autorităţile locale în vederea emiterii unor clarificări oficiale şi a instituirii unui dialog constructiv între toţi actorii implicaţi. De asemenea, dificultăţile în aprobarea listelor de investiţii prioritare la nivel local şi regional, în anumite sectoare (apă, deşeuri etc.), ca urmare în principal a indeciziei autorităţilor locale, au făcut ca pregătirea şi aprobarea proiectelor în aceste sectoare să înregistreze întârzieri semnificative.

Dificultăţile întâmpinate în identificarea terenurilor necesare pentru construirea unor obiective majore de investiţii (ex. pentru staţiile de tratare-eliminare a deşeurilor sau pentru infrastructura TEN-T) rămâne, o provocare majoră ce trebuie depăşită în procesul de pregătire a proiectelor. Pentru a minimiza efectele acestei probleme, autorităţile de management au informat din timp potenţialii beneficiari cu privire la condiţiile pe care trebuie să le îndeplinească terenurile, precum şi asupra necesităţii realizării unui proces de informare şi consultare adecvat a publicului interesat. De asemenea, au fost realizate modificări legislative care să permită exproprierea terenurilor la nivelul stadiului de fezabilitate pentru proiectele de infrastructură rutieră de interes naţional.
Lansarea cererilor de proiecte

Aşa cum a fost precizat mai sus, aprobarea relativ rapidă a programelor operaţionale nu a fost transpusă într-o lansare imediată a liniilor de finanţare aprobate în cadrul strategiei, cele mai multe lansări fiind realizate la sfârşitul anului 2007 şi prima parte a anului 2008; în câteva cazuri însă, finanţarea nu este încă deschisă .Chiar dacă în procesul de programare s-a avut în vedere o lansare etapizată a liniilor de finanţare, în anumite situaţii s-au înregistrat întârzieri mult peste termenul iniţial preconizat.

Un factor decisiv în ceea ce priveşte lansarea cererilor de proiecte l-a constituit viteza cu care diversele autorităţi de management au pregătit prima generaţie de ghiduri ale solicitanţilor. Abordarea cvasi-generală a fost aceea de a pregăti aceste ghiduri ca documente detaliate şi cuprinzătoare, care să descrie pe larg cerinţele necesare pentru elaborarea cererilor de finanţare şi a documentaţiei asociate, procesul de depunere, precum şi contractarea asistenţei. Aceasta a presupus, între altele, analiza detaliată a prevederilor legislaţiei naţionale şi comunitare cu incidenţă asupra implementării operaţiunilor respective, în vederea unei informări cât mai precise şi complete a potenţialilor beneficiari. Diferenţele între programe, axe prioritare şi operaţiuni din punct de vedere al momentului lansării au depins în principal de tipul şi complexitatea intervenţiei, gradul său de inovaţie, numărul şi complexitatea actelor normative care reglementează domeniul respectiv (inclusiv carenţele sau inadvertenţele legislative sesizate cu această ocazie de autorităţile de management), dar şi de experienţa şi gradul de încărcare al personalului responsabil de pregătirea ghidurilor la nivelul structurilor competente.

O altă dificultate cu un impact direct asupra lansării unora dintre cererile de proiecte a fost reprezentată de absenţa unor strategii naţionale în diverse domenii sau de necesitatea elaborării unor strategii noi, inovative, strategii care să asigure pe de o parte, principalul reper de selecţie a proiectelor, iar pe de altă parte, să asigure o implementare coordonată şi complementară a proiectelor cu finanţare europeană şi a celor ce beneficiază de alt tip de finanţare (naţională, locală sau externă).

Un exemplu relevant în acest sens este dat de strategia privind polii de creştere, definitivarea viziunii acestui tip nou de politică publică de dezvoltare teritorială necesitând o consultare largă cu toţi actorii implicaţi şi elaborarea unor acte normative specifice care să reglementeze acest tip de politică. În aceeaşi categorie se înscriu şi strategiile privind polii de competitivitate, polii de excelenţă şi dezvoltarea infrastructurii de broadband, caracterul inovativ al acestor abordări strategice ridicând dificultăţi persistente în eforturile autorităţilor de management de a definitiva o astfel de strategie şi a deschide spre finanţare intervenţiile planificate. Absenţa unor strategii pe termen mediu şi lung, revizuite în conformitate cu directivele europene relevante a dus la întârzieri în implementarea intervenţiilor privind protecţia mediului, cele mai mari întârzieri în depunerea şi aprobarea de proiecte fiind în domenii precum ecologizarea siturilor contaminate sau managementul riscului la inundaţii.

Principalele măsuri pe care autorităţile de management le-au luat în vederea impulsionării procesului de definitivare a acestor strategii au constat fie în contractarea de asistenţă tehnică specifică pentru elaborarea documentelor relevante (ex. polii de creştere, polii de competitivitate), fie în intensificarea dialogului cu structurile responsabile de elaborarea acestor strategii.

Lansarea anumitor tipuri de intervenţii a depins de anumite modificări ale legislaţiei naţionale într-un anumit domeniu, modificări care s-au reflectat în ghidurile solicitanţilor, ceea ce a condus la întârzieri în lansarea cererilor de proiecte. Un astfel de exemplu este reprezentat de legislaţia privind documentaţia tehnico-economică aferentă iniţierii şi aprobării investiţiilor publice (reglementată prin HG nr. 28/2008, care a intrat în vigoare în martie 2008).
Evaluarea, selecţia şi contractarea proiectelor

O problemă majoră care se regăseşte la nivelul tuturor programelor operaţionale (exceptând proiectele majore, care au un sistem specific de pregătire, depunere, evaluare şi aprobare) este durata relativ mare de evaluare şi selecţie a proiectelor, de la depunerea unui proiect şi până la notificarea beneficiarului cu privire la rezultatul evaluării înregistrându-se, de regulă, între 6 şi 10 luni (în special la operaţiunile la care cererile de finanţare au depăşit cu mult estimările atât din punct de vedere al numărului cât şi al valorilor asistenţei solicitate).

Principalele cauze identificate de către autorităţile de management vizează: numărul insuficient de evaluatori raportat la numărul de proiecte primite şi/sau întârzierile în contractarea unor evaluatori externi independenţi (acestea din urmă fiind generate de dificultăţi în procesul de lansare şi derulare a achiziţiilor publice aferente); lansarea simultană a mai multor operaţiuni din cadrul aceleiaşi axe prioritare, ceea ce a impus o programare a activităţii de evaluare pe apeluri, astfel încât unele proiecte au intrat cu întârziere în evaluare; lipsa de experienţă în întocmirea de proiecte a solicitanţilor (în special IMM şi autorităţi locale din oraşele mici şi mijlocii) corelat cu documentaţia complexă solicitată la depunerea cererilor de finanţare, fapt care a condus la necesitatea solicitărilor de clarificări, prelungind astfel procesul de evaluare şi selecţie.

Pe lângă durata procesului de evaluare şi selecţie, la nivelul acestui proces au fost remarcate şi alte tipuri de probleme care se reflectă în final asupra procesului de absorbţie: înregistrarea unui număr mare de proiecte în ultimele zile dinaintea termenului limită de depunere, ceea ce a condus la întârzierea procesului de evaluare şi selecţie a proiectelor depuse; dificultăţi în întocmirea unui dosar de cerere de finanţare în special pentru solicitanţi reprezentând mediul privat, din punct de vedere al efortului financiar şi de timp; respingerea unui număr relativ mare de proiecte (cca. 35% din totalul proiectelor depuse) în urma verificării administrative şi a eligibilităţii, ca urmare a neîntocmirii corespunzătoare a proiectelor; condiţii specifice de eligibilitate foarte stricte pentru anumite categorii de proiecte, referitoare la infrastructură (clădire, teren) sau finanţarea activităţilor corespunzătoare (de exemplu, în cazul operaţiunilor de investiţii productive, atât pentru IMM, cât şi pentru întreprinderi mari, un solicitant putea depune o cerere de finanţare pentru o activitate descrisă de un singur cod CAEN, în situaţia în care anumite procese tehnologice pot cuprinde activităţi cu coduri CAEN diferite).

O dificultate semnificativă apărută în procesul de contractare în anul 2009 a fost generată, pe fondul crizei financiare, de deprecierea substanţială a valorii monedei naţionale în raport cu Euro (peste 20%) în perioada septembrie 2008 – ianuarie 2009. Aceasta a afectat în special pe acei beneficiari (de regulă privaţi) care au depus, în cadrul apelurilor lansate în prima jumătate a anului 2008, proiecte care necesitau cheltuieli în valută într-o proporţie însemnată şi al căror buget a fost estimat de beneficiarii respectivi în lei, la cursul valutar în vigoare la acea dată. Urmare a deprecierii leului, precum şi a întârzierilor înregistrate în procesul de evaluare şi selecţie a proiectelor, echivalentul în euro al bugetelor proiectelor selectate s-a redus uneori substanţial în raport cu necesarul estimat iniţial de beneficiari, ceea ce a condus la renunţarea la implementarea proiectului de către unii solicitanţi de finanţare sau la dificultăţi ulterioare în realizarea integrală a obiectivelor proiectului. Întrucât rezultatele primelor cereri de proiecte au putut fi cuantificate corespunzător la sfârşitul anului 2008 şi începutul anului 2009, măsuri de soluţionare a problemelor menţionate mai sus au fost implementate în cursul anului 2009 şi s-au reflectat în ghidurile solicitanţilor pentru cererile de proiecte lansate în cursul acestui an.

     
Principalele măsuri implementate orizontal sau la anumite programe, sunt:
- Comasarea etapei de verificare a conformităţii administrative cu etapa de verificare a eligibilităţii într-o singură etapă, ceea ce a condus la reducerea perioadei totale de verificare în medie cu 90 de zile;

- Eliminarea etapei de prioritizare în Comitetul Regional de Evaluare Strategică şi Corelare a proiectelor selectate pentru finanţare (pentru POR);

- Îmbunătăţirea structurii ghidurilor pentru solicitanţi: evidenţierea, în partea de început a ghidurilor, a unui set de informaţii de bază referitoare la cererea de proiecte, prezentate clar şi succint; menţionarea clară, în cuprinsul ghidului, a cerinţelor şi indicaţiilor privind alcătuirea dosarului de finanţare;

- Simplificarea dosarului cererii de finanţare prin înlocuirea depunerii unor documente cu declaraţie pe propria răspundere a solicitantului şi depunerea acestora la contractare. Au fost eliminate documente precum: rezumatul proiectului, planul de afaceri la operaţiunile simple (consultanţă pentru IMM, acces la internet). La depunere, se vor solicita copii certificate „conform cu originalul” (în locul copiilor legalizate);

- Stabilirea la nivelul tuturor Programelor Operaţionale care includ asistenţă pentru operatori economici care nu au calitatea de autoritate contractantă în sensul legislaţiei în domeniul achiziţiilor publice, a unor instrucţiuni simplificate pentru atribuirea contractelor de lucrări, de furnizare şi de servicii;

- Explicarea mai detaliată a modalităţii de calcul a bugetului proiectului şi a contribuţiei proprii a beneficiarului, inclusiv a modalităţii de calcul al contribuţiei nerambursabile în situaţia ajutorului de minimis; de asemenea, au fost incluse în Ghidurile Solicitantului instrucţiuni privind acoperirea diferenţelor nefavorabile de curs valutar apărute ca urmare a situaţiei economice;

- Externalizarea evaluării proiectelor, prin angajarea de evaluatori independenţi, în cadrul unor programe (POS DRU şi POS CCE). Astfel, perioada de evaluare a proiectelor s-a redus semnificativ;

- Îmbunătăţirea procedurii pentru accesarea fondurilor de către microîntreprinderi (depunere continuă, simplificarea documentaţiei necesare pentru etapa de evaluare şi selecţie).

Odată proiectele aprobate la nivelul autorităţilor de management / organismelor intermediare, unele dificultăţi şi întârzieri persistă să apară şi la încheierea contractelor de finanţare, din motive precum: nerespectarea termenelor de către beneficiari în ceea ce priveşte transmiterea documentelor suplimentare (bilanţ, CV-urile experţilor pe termen lung) necesare procesului de contractare; transmiterea de către beneficiari a unor documente incomplete sau incorect completate; indisponibilitatea reprezentanţilor legali al beneficiarilor ş.a. cele mai multe dintre aceste motive nefiind sub controlul direct al autorităţilor. Există însă şi situaţii în care procedurile administrative îndelungate de la nivelul autorităţilor de management/organismelor intermediare au avut o contribuţie negativă la întârzierea semnării unor contracte de finanţare.
Demararea implementării proiectelor la nivelul beneficiarilor

Chiar dacă au existat o serie de dificultăţi în lansarea liniilor de finanţare, precum şi în evaluarea şi selecţia proiectelor, valoarea contribuţiei UE la proiectele contractate de cca. 55% din alocarea 2007-2009, demonstrează eficacitatea măsurilor luate de către autorităţi în vederea diminuării efectelor produse de problemele din fazele iniţiale ale implementării. Cu toate acestea, nivelul încă redus al plăţilor către beneficiari, precum şi al rambursărilor efectuate de către CE, relevă existenţa unor probleme şi dificultăţi majore la nivelul beneficiarilor în ceea ce priveşte implementarea proiectelor.

Principalele cauze ale acestor întârzieri sunt determinate de următoarele aspecte majore:
• Dificultăţi în desfăşurarea procedurilor de achiziţie publică. Au fost înregistrate întârzieri în procesul de atribuire a contractelor de achiziţie publică, din cauza unor factori precum:
- Lipsa unor ghiduri orientative şi de bune practici pentru autorităţile contractante, adaptate specificului diverselor contracte de achiziţie: lucrări, servicii (inclusiv consultanţă), furnizare de bunuri;

- Elaborarea cu întârziere a documentaţiilor de atribuire de către beneficiari/consultanţi;

- Lipsa de experienţă a beneficiarilor în promovarea/implementarea investiţiilor de anvergură în infrastructură;

- Interpretări diferite ale unor aspecte legislative ale achiziţiilor publice de către reprezentanţii organismelor desemnate cu rol în monitorizare şi control (ANRMAP, UCVAP şi CNSC) care au dus la întârzierea proceselor de atribuire a contractelor, prin emiterea unor Note intermediare /Avize consultative, anularea procedurilor etc.;

- Lipsa unor modele de contracte de achiziţie sectoriale în câteva domenii cheie (mai ales în domeniul lucrărilor de infrastructură: alimentare cu apă, tratarea apelor uzate, deşeuri solide, transport rutier, transport feroviar etc.), care să fie utilizate de beneficiari ca reper la încheierea contractelor rezultate în urma finalizării procedurilor de achiziţie;

- Numărul mare de contestaţii ale procedurilor de achiziţii publice, la care se adaugă termenele mari de emitere a deciziei CNSC şi procese amânate la Curtea de Apel, inclusiv anularea, respectiv reluarea procedurilor de achiziţie publică;

- Reluarea procedurii de achiziţie pentru contractele de asistenţă tehnică ca urmare a modificărilor criteriilor de calificare şi selecţie şi a criteriilor de atribuire. În vederea remedierii unora dintre problemele semnalate de către beneficiari, precum şi a accelerării procesului de achiziţie publică, în anul 2009 a fost modificată legislaţia privind achiziţiile publice, în sensul diminuării perioadelor de licitare şi al flexibilizării procesului prin posibilitatea de a utiliza o procedură accelerată de licitare.

Cu toate acestea, persistă încă dificultăţi serioase în realizarea cu celeritate a achiziţiilor publice.

• Dificultăţi în asigurarea resurselor financiare necesare demarării proiectelor sau a contribuţiei proprii la finanţarea proiectelor, în special ca urmare a efectelor crizei economice.
Principala măsură luată de Guvern în vederea sprijinirii beneficiarilor a constat în dublarea cotei maxime de prefinanţare acordată beneficiarilor, de la 15% la 30% din valoarea eligibilă a contractului de finanţare, precum şi introducerea prefinanţării pentru beneficiarii care intră sub incidenţa ajutorului de stat, de până la 35% din valoarea grantului.

• Capacitate şi expertiză destul de limitată a beneficiarilor din administraţia centrală şi locală de a pregăti şi implementa corespunzător proiecte; deficienţele vizează în principal:
- inexistenţa unui personal specializat suficient şi cu experienţă, mai ales la nivelul autorităţilor locale din oraşele mici şi mijlocii;

- lipsa unei planificări strategice şi a unei programări bugetare riguroase;

- competenţe scăzute în domenii cheie precum managementul de proiecte, achiziţiile publice sau managementul financiar-bugetar.
Ca măsuri identificate pentru a veni în întâmpinarea acestor probleme, pot fi menţionate mai multe iniţiative, atât din partea ACIS, cât şi a AM-urilor, de a pregăti programe de instruire specifice pentru beneficiarii contractelor de finanţare privind aplicarea clauzelor contractuale şi gestionarea financiară a proiectelor, precum şi programe de instruire cu autorităţile publice locale privind aplicarea procedurilor de achiziţii publice şi gestionarea contractelor de lucrări.

De asemenea, pentru o mai bună îndrumare a beneficiarilor POS DRU, Autoritatea de Management a elaborat un Manual al Beneficiarului pentru implementarea proiectelor, precum şi un Ghid privind relaţiile de parteneriat între diverse entităţi de drept public şi privat în contextul derulării proiectelor.

Bariere legislative cu impact asupra ritmului de absorbţie

Barierele legislative pot interveni în toate etapele de implementare a programelor operaţionale, de la cele de definire a strategiilor sectoriale, la cele de pregătire a ghidurilor solicitanţilor, în contractarea proiectelor, şi ulterior în implementarea acestora.

Cele mai importante deficienţe legislative cu caracter orizontal derivă din legislaţia bugetară, care conţine o serie de prevederi restrictive de natură să afecteze implementarea eficientă şi rapidă a proiectelor finanţate din fondurile structurale şi de coeziune. O parte dintre deficienţe au fost soluţionate prin aprobarea OUG nr. 64/2009 privind gestionarea financiară a instrumentelor structurale şi utilizarea acestora pentru Obiectivul convergenţă, act normativ ce are ca obiectiv general fluidizarea fluxurilor financiar-bugetare în cadrul programelor operaţionale finanţate din instrumente structurale şi, implicit, creşterea gradului de absorbţie, precum şi prin normele de aplicare a prevederilor acestei ordonanţe. Alte probleme de natură bugetară urmează a fi soluţionate prin aprobarea legislaţiei naţionale privind cadrul bugetar multianual, ceea ce va facilita implementarea proiectelor de investiţii multianuale.

Din categoria reglementărilor privind managementul fondurilor publice care îngreunează implementarea proiectelor fac parte şi prevederile Legii finanţelor publice, Legii finanţelor publice locale şi HG nr. 264/2003, referitoare la condiţiile de acordare şi recuperare a avansurilor către contractori de către beneficiarii din rândul autorităţilor locale sau operatorilor regionali. Plăţile în avans către contractori şi nejustificate până la sfârşitul anului prin bunuri livrate, lucrări executate sau servicii prestate, trebuie recuperate de instituţiile publice. În aceste condiţii, în ultimele luni ale fiecărui an beneficiarii instituţii publice evită să mai acorde avansuri contractorilor întrucât la sfârşitul anului vor trebui să recupereze mare parte din sumele avansate.

Pe lângă problemele legislative cu caracter orizontal, autorităţile de management şi beneficiarii au întâmpinat o serie de dificultăţi legate de legislaţiile sectoriale specifice, cum ar fi: legislaţia privind asociaţiile de dezvoltare intercomunitară, lipsa normelor de aplicare a Legii administraţiei publice locale nr. 215/2001, lipsa normelor de aplicare a Legii nr. 220/2008 pentru stabilirea sistemului de promovare a producerii energiei din surse regenerabile de energie şi posibilitatea/riscul amendării Legii, având impact asupra prognozelor din analiza financiară; legislaţia naţională din sectorul deşeurilor (Legea nr. 101/2006), modificată în sensul întăririi rolului Consiliilor Judeţene în managementul acestor proiecte; deficienţe ale legislaţiei care reglementează statutul administratorilor ariilor protejate, precum şi a organismului competent în avizarea planurilor de management, legislaţia privind serviciile de utilitate publică (Legea nr. 51/2006) şi serviciile de alimentare cu apă şi canalizare (Legea nr. 241/2006), pentru a reflecta cât mai bine abordarea strategică regională promovată prin POS Mediu, în special asigurarea conformării depline cu regulile “în house” stabilite la nivelul UE pentru atribuirea contractelor de delegare a serviciilor de apă şi canalizare.

Majoritatea aspectelor legislative sectoriale sesizate ca problematice de către autorităţile de management au fost amendate sau se află în curs de modificare în vederea soluţionării deficienţelor constatate pe parcursul implementării.

Alte necesităţi legislative au derivat şi din modificările regulamentelor comunitare privind gestionarea instrumentelor structurale. Astfel, a fost iniţiată modificarea HG nr. 759/2007 privind regulile de eligibilitate a cheltuielilor efectuate în cadrul operaţiunilor finanţate prin programele operaţionale, prin introducerea posibilităţii declarării în mod forfetar a costurilor indirecte, prin aplicarea unui procent din costurile directe şi fără solicitarea de documente justificative.
Probleme instituţionale

Sistemul instituţional creat pentru gestionarea programelor operaţionale a fost stabilizat şi consolidat. Evaluările de sistem realizate de către Autoritatea de Audit şi Comisia Europeană prin intermediul misiunilor efectuate în perioada 2008-2009 s-au finalizat prin acreditarea sistemelor de management şi control pentru toate cele şapte programe operaţionale (dintre care şase programe în cursul anului 2009), atestându-se astfel conformitatea procedurilor de implementare cu normele şi standardele europene. Cu toate acestea, dificultăţile instituţionale, în special cele legate de complexitatea procedurilor şi de stabilitatea personalului, continuă să existe.

Una dintre problemele majore cu care se confruntă întregul sistem de management al instrumentelor structurale o reprezintă resursele umane insuficiente şi, uneori, slab motivate financiar la nivelul autorităţilor de management/organismelor intermediare/autorităţii de certificare şi plată, inclusiv la nivelul unor funcţii cheie precum evaluarea de proiecte sau verificarea cererilor de rambursare. Volumul mare de muncă şi gradul ridicat de responsabilitate al activităţilor desfăşurate de personalul din AM/OI conduce la o fluctuaţie a personalului instruit în gestionarea acestor fonduri, cu variaţii de la program la program. Întrucât în procesul de constituire a structurilor de gestionare a fondurilor s-a acordat o mare atenţie procesului de recrutare şi instruirii specializate în domeniul gestionării instrumentelor structurale, fluctuaţia de personal este un element care poate avea influenţe negative, impunându-se monitorizarea constantă pentru asigurarea managementului de calitate al fondurilor conform regulamentelor europene şi naţionale. Dintre efectele deja vizibile ale acestei situaţii pot fi menţionate: întârzieri în elaborarea ghidurilor pentru solicitanţi şi în contractarea de asistenţă tehnică; întârzieri în finalizarea pregătirii proiectelor majore şi în aprobarea acestora de către CE; întârzieri în implementarea proiectelor, cu impact direct asupra gradului de absorbţie şi eventual a neîndeplinirii unor angajamente asumate prin Tratatul de Aderare (ex. POS Mediu).

Situaţia s-a înrăutăţit pe fondul blocării în anul 2009 a ocupării posturilor vacante (ca efect direct al crizei economice şi financiare), afectând serios asigurarea unei capacităţi corespunzătoare de realizare a atribuţiilor şi respectarea principiului separării funcţiilor (“patru ochi”), dar şi a diminuării nivelului veniturilor salariale.

În anul 2009, europarlamentarul Victor Boştinaru, membru al Comisiei pentru Dezvoltare Regională a Parlamentului European, a lansat studiul „Cartea albă a capacităţii administrative – absorbţia fondurilor europene de către comunităţile mici şi mijlocii”. Studiul a fost realizat pe un eşantion de 874 de primării, care reprezintă la nivel local peste 7 milioane de locuitori din România. Potrivit studiului, principalele cauze ale ratei scăzute de absorbţie a fondurilor europene sunt personalul insuficient pregătit, salariile nemotivante, insuficienţa resurselor financiare locale: „Principalele dificultăţi cu care se confruntă administraţiile locale în obţinerea fondurilor comunitare sunt lipsa unui program naţional de instruire a personalului desemnat să redacteze proiectele şi capacitatea bugetară redusă a primăriilor. Deşi în 63% din primării există în organigramă personal desemnat pentru redactarea de proiecte, marea majoritate nu pot încadra mai mult de o persoană pentru acest tip de competenţă (65%), ceea ce se dovedeşte a fi insuficient pentru nevoile unităţilor administrativ teritoriale. În peste 80% din primării bugetul apare ca fiind insuficient pentru acoperirea necesităţilor de dezvoltare durabilă, fenomen care este motivat de administrarea defectuoasă a fondurilor de la bugetul central şi judeţean şi de modul în care acestea sunt alocate. Studiul a relevat că, deşi în majoritatea instituţiilor chestionate a fost derulat cel puţin un program finanţat din fonduri europene, bugetul acestor proiecte, într-o proporţie de 75%, a fost de maxim un milion de euro. Cea mai frecventă problemă întâmpinată în procesul de absorbţie a fondurilor europene este birocraţia (28%)”. 

Deficienţele privind personalul specializat şi motivat se regăsesc şi la nivelul beneficiarilor din administraţia centrală şi locală, probleme la nivelul beneficiarilor vizând: absenţa unei reglementări legale privind stabilirea unui mecanism unitar de salarizare/stimulare/cointeresare a funcţionarilor publici din administraţia centrală angajaţi în echipele de proiect; neclarităţile privind componenţa echipelor de proiect şi regimul angajaţilor contractuali, la nivelul beneficiarilor din administraţia centrală şi locală, în condiţiile legislaţiei muncii şi a funcţiei publice, precum şi a limitărilor bugetare din anul 2009.

O altă problemă este reprezentată de capacitatea administrativă relativ limitată a UCVAP de a-şi îndeplini eficient rolul de verificare ex-ante a procedurilor de achiziţie publică, conform prevederilor din cadrul

Protocoalelor tripartite încheiate între fiecare Autoritate de Management, ANRMAP şi UCVAP. Aceste protocoale au fost semnate în mai-iunie 2008, oferind un cadru coerent pentru verificarea respectării legislaţiei privind achiziţiile publice, în contextul implementării proiectelor aprobate. Protocolul de colaborare este important în condiţiile în care nu se prevede în nici un alt document verificarea ex-ante şi avizul asupra documentaţiilor de achiziţie publică lansate de beneficiarii proiectelor.

În ceea ce priveşte funcţionarea SMIS, trebuie menţionat că, în cursul anului 2008, SMIS a devenit operaţional, sistemul fiind testat de Autoritatea de Audit la sfârşitul anului 2008. Având în vedere, însă, că volumul de informaţii necesar a fi introduse a fost foarte mare, într-o perioadă scurtă de timp (informaţii de programare pentru întregul program, informaţii despre proiecte în situaţia lansării concomitente pentru mai multe operaţiuni) şi pe fondul unor proiecte foarte numeroase, la nivelul anumitor programe a rezultat întârzierea introducerii datelor la zi privind proiectele depuse, aprobate şi stadiul implementării acestora (POS CCE şi POS DRU).

Situaţia poate fi îmbunătăţită printr-o programare etapizată a activităţilor serviciilor de evaluare şi selecţie şi prin programarea lansărilor de cereri de proiecte succesiv, în cadrul aceloraşi structuri de gestiune (AM/OI – după caz).

În încheiere, este de subliniat faptul că, odată identificate, diversele dificultăţi şi probleme întâmpinate în implementare sunt tratate extrem de serios de către autorităţile competente, în vederea găsirii unor soluţii rezonabile din punct de vedere legal, instituţional, procedural sau financiar. Realizarea unui grad înalt de absorbţie depinde într-o măsură semnificativă de eficacitatea, eficienţa şi rapiditatea cu care barierele în calea absorbţiei sunt înlăturate.
VII. Măsuri pentru creşterea şi dinamizarea ratei de absorbţie a fondurilor europene
Monitorizarea lunară a absorbţiei fondurilor europene şi stadiul de implementare a măsurilor de stimulare a economiei oferă doar o palidă imagine a realităţii economice româneşti. Totuşi, se impune prezentarea unui raport lunar sub forma unei Carte Albe a absorbţiei fondurilor europene. Aşadar, fiecare autoritate de implementare prezintă lunar un raport transparent privind absorbţia fondurilor structurale, care cuprinde în principal evaluări punctuale pe programe şi proiecte, precum şi principalele probleme identificate şi modalităţi de ajustare. Astfel sunt vizibile vitezele diferite în progresul absorbţiei fondurilor europene şi sunt preluate semnalele consultanţilor privaţi activi pe piaţă.

 a. Plăţile efective către beneficiari - care au atins 903 milioane euro în prezent – au crescut în prima jumătate a anului 2010 cu 52% faţă de sfârşitul anului 2009 şi de cinci ori faţă de sfârşitul anului 2008. Dintre acestea, cele mai mari plăţi s-au făcut până acum prin Programul Operaţional Regional.
b. Dinamici similare cunoaşte şi valoarea proiectelor aprobate, care acoperă 3,3 miliarde euro la mijlocul anului 2010: 53%, respectiv de 4,5 ori la aceleaşi perioade de raportare ca mai sus.
c. Proiectele depuse se ridică la un cuantum de 10,31 miliarde euro la 30 iunie 2010, adică cu 35% mai mult decât la sfârşitul anului 2009 şi de 3,2 ori mai mult decât la sfârşitul anului 2008.

Stadiul de implementare a pachetului de măsuri pentru stimularea economiei
:
a. Sprijinirea IMM-urilor prin acordarea de ajutoare de stat în valoare de maxim 200 mii euro;

b. Amânarea la plată a obligaţiilor restante ale agenţilor economici afectaţi de criza economico – financiară;

c. Încurajarea investiţiilor prin neimpozitarea profitului reinvestit.
Aplicarea unei cote reduse de TVA de 5% pentru achiziţionarea unei locuinţe sociale;

d. Achitarea datoriilor administraţiei centrale către agenţii economici: facturi restante şi lucrări recepţionate şi nefacturate;

e. Reducerea/eliminare/comasare a unui număr de 215 taxe şi tarife cu caracter nefiscal;

f. Menţinerea cotei unice de impozitare la 16%;

g. Tratarea veniturilor în perioada de şomaj tehnic (maxim trei luni), după cum urmează: din punct de vedere al angajatului – ca venituri de natură non – salarială şi aplicarea regimului corespunzător de impozitare; din punct de vedere al angajatorului: scutirea de la plata contribuţiilor către bugetul de stat şi al asigurărilor sociale;

h. Sprijinirea firmelor care angajează şomeri pe locuri de muncă nou-create prin scutirea de la plata Contribuţiei de Asigurări Sociale.
Programul „Prima Casă”;

i. Sprijinirea IMM-urilor prin intermediul Fondului de Garantare şi Contragarantare a IMM;

j. Oferirea de garanţii guvernamentale pentru beneficiarii proiectelor finanţate din fonduri structurale în domenii prioritare pentru economia românească;

k. Sprijinirea asociaţiilor de proprietari prin garanţii de stat pentru contractarea creditelor în vederea reabilitării termice a locuinţelor.

La acestea se adaugă următoarele intenţii:
l. Eliminarea impozitului minim în toamna anului 2010;

m. Sprijinirea tinerilor întreprinzători prin facilităţi care vor fi aprobate până la sfârşitul acestui an;

n. Simplificarea mecanismelor birocratice – vizând unificarea declaraţiilor începând cu 1 ianuarie 2011;

o. Salarizarea unitară – demarată în 2009 şi finalizata până la sfârşitul anului 2010;

p. Eliminarea pensiilor care nu au la bază principiul contributivităţii – se reevaluează un număr de aproximativ 200.000 de pensii speciale, cu excepţia magistraţilor, potrivit deciziei Curţii Constituţionale; de asemenea, se reevaluează pensiile acordate abuziv pe motiv de boală;

r. Adoptarea celor patru coduri, din domeniul justiţiei;

s. Procesul de descentralizare în domeniul sănătăţii, educaţiei şi administraţiei publice locale;

t. Implementarea Legii Parteneriatului Public – Privat adoptată de curând în Parlament.

